text:
Stuðulin verður vanliga veittur frá terminsdagfesting, men kann veitast kvinnum 1 mánað áðrenn og í serstøkum førum 2 mánaðir fyri termin.
Barnsburðarfarloyvisstudningur kann veitast frá upp til 3 mánaðum eftir føðing. Ásetingin er gjørd fyri at fáa størri smidleika í barnsburðarfarloyvisskipanina. T.d. er tað av týdningi fyri lesandi, ið eigur barn um várið, at møguleiki er at bíða við at fara í barnsburðarfarloyvi til summarfríðtíðina uttan at missa ein part av barnsburðarfarloyvinum.
Stuðulin er óheftur av teimum rættindum, sum vunnin eru úr øðrum skipanum.
Rætturin til stuðulin kann verða varðveittur, um tú skiftir útbúgving í barnsburðarfarloyvistíðini treytað av, at tú er innskrivað/ur á eini útbúgving.
Um barnsburður ella ættleiðing fer fram, áðrenn útbúgvingin byrjar, hevur tú rætt til at fáa barnburðarfarloyvisstuðul tað tíðarskeiðið, sum eftir er av teimum 11 mánaðunum.
Um barn/fostur doyr, verður rætturin til barnsburðarfarloyvisstuðulin til kvinnuna varðveittur, tá ið føðing er farin fram.
Víst verður til"vegleiðing", ið liggur undir "umsóknarbløð" ovast á síðuni.
Á skjalinum “Umsóknarblað til barnsburðarfarloyvi” skalt tú saman við lærustovninum boða Studna frá, tá tú fert í barnsburðarfarloyvi. Lærustovnurin skal eisini beinanvegin, tá tú byrjar aftur á lærustovninum, á skjalinum “Endalig fráboðan um barnsburðarfarloyvi”, boða frá, at tú ert byrjað/ur aftur á lærustovninum, og um burðarfarloyvið hevur verið fult ella partvís.
Um farloyvið hevur verið partvís, skal skúlin boða frá, í hvønn mun tú hevur verið í farloyvi, t.d. 17 av 34 tímum ella 12 av 30 tímum. Studni tekur síðani støðu til, hvussu nógvir mánaðir kunnu leggjast afturat stuðulstíðini hjá tær. Talan kann vera um 1-11 mánaðir.
Víst verður til"vegleiðing", ið liggur undir "umsóknarbløð" ovast á síðuni.


c: text/html

text:
Sjálvsagt fyri meg í málinum um sjófeingi er og hevur alla tíðina verið at tryggjað tey, sum í áratíggjur hava fingist við fiskivinnu -tey sum hava arbeitt og framt ta framgongd og tey úrslit, hon vísir í dag. Ikki tykkum at siga, eftir drúgva viðgerð í flokkum og samgongu hevur samgongan funnið ein leist, ið partarnir kunnu góðtaka. Mín lutur hevur verið at fingið smidliga yvirgongd, at tey stóru reiðaríini ikki mugu niðurlagast. Teimum skal veitast trygd fyri tí, tey í miðal hava fiskað seinastu 10-20 árini. Hetta eigur at geva teimum møguleika at halda fram í vinnuni, sum duga og eru hugað til tess. Harafturat havi eg arbeitt fyri at fingið antitrust-ið hækkað, so skip og bátar í einum samtaki skulu kunna virka, hóast aktørarnir eru stórir.
Tølini skulu prógvast
Fríggjadagin førdi Pól Huus Sólstein fram í Norðlýsinum, at samsvar var ikki í millum tølini, ið samtakið Hvalnes fær tillutað, og tað eg førdi fram undir 2. viðgerð. Eg segði, at útlutaði parturin til størru reiðaríini var um miðal fyri seinastu 10 árini.
Ósamsvar hevur fyrr verið at sæð í millum tøl hjá reiðaríum og almennu tølini. Eg havi tá fingið kannað hesi, so greiða er fingin á, hví munur hevur verið i onkrum uppgerðunum.
Er tað so, sum Pól Huus Sólstein sigur, at tølini eru ikki eftirfarandi, og samtakið Hvalnes hevur stóra afturgongd í mun til miðaltølini seinastu 10 árini, so ruggar ikki alt rætt. Tískil fari eg at greina tølini, bæði væl og gjølla, áðrenn atkvøtt verður til triðju viðgerð, og tryggja mær, at útlutingin er, sum ætlað.
Tí, sum sagt, eg havi ongantíð ætlað at tikið undir við eini skipan, ið vil niðurlaga verandi virksemi. Tað havi eg boðað frá á tingsins røðarapalli fyri langari tíð síðan. Hinvegin skulu reiðarí tillaga seg nýggjar tíðir og skiftandi kvotur -sum vanligt er.
Tøl við skili
Tað er rætt sum Pól Huus Sólstein vísir á í aðrari viðmerking fyrr í vikuni, at samanber man tølini í 2008 og 2018 fyri sild, so er eitt fall. Soleiðis er við tølum, serliga tølum í fiskivinnuni, sum sveiggja rættiliga nógv ár fyri ár. Fiskivinnan er helst tann mest óstøðuga vinnan, ið til er.
Samanber man hinvegin 2018 við eitt nú 2011, 2014 ella 2015, so hevði man sæð, at onki fall er, men ógvisligur vøkstur. Í 2008 var sildin 78.329 tons men í 2011 var hon 50.981 og í 2012 42.983 tons og enntá bara 40.000 tons í 2014 og 2015. So tá man velur eitt gott ár burturúr at samanbera við, heldur enn eitt av fleiri lakari árum, so fær man tað úrslit, man vil hava. Hesi somu tølini grundaði Christian Martin Rasmussen sítt viðtal við Norðlýsið á, tá hann helt, fallið var so stórt, at ring útlit eru fyri einum 60 hýrum.
Útlutingarskipanin í uppskotinum um sjófeingi er grundað á eitt miðal fyri seinastu 10 árini. Hetta fyri at fáa so dygt grundarlag sum gjørligt at luta út eftir. Tískil er tað av stórum týdningi, at almennu tølini, sum politikarar, vinna og fólkið alt skal hava at ganga eftir, eru tey somu og eru snóra bein!
Menningarkvotur
Menningarkvoturnar hava fingið nógvar atfinningar undir tingviðgerðunum, at hesar eru útluting uttan mál og mið, og tær eru alt ov høgar. Uppskotið sigur, at kvota kann latast til menningarætlanir, sum kunnu stuðla undir virðisøking av sjófeingi í ávísum øki í landinum, har atgongd til sjófeingi er avmarkað, ella arbeiðsloysið er stórt, samanborið við onnur øki í landinum, ella øki við støðugt minkandi fólkatali.
Ein og hvør, ið lýkir treytirnar fyri at virka og bjóða seg fram í fiskivinnuni, kann bjóða upp á hesar menningarkvotur. Greiðar treytir verða fyri ætlanunum, og dentur skal leggjast á, at kvota verður latin til virksemi og verkætlanir, ið stuðla undir menning, virðisøking, arbeiðsmøguleikar og inntøkumøguleikar í ávísa økinum. Ongin er útihýstur, og onki er til hindurs fyri, at stóru reiðaríini átaka sær hesar verkætlanir, bert tær stuðla undir og menna økini. Eitt gott dømi um slíka verkætlan er virksemi hjá Varðanum á Tvøroyri, ið sanniliga hevur prógvað sítt virði at stuðla undir menning, virðisøking, arbeiðsmøguleikar og inntøkumøguleikar í Suðuroynni.
Í dag tátta kvotur til vinnuroyndir, ið Fiskimálaráðið letur, upp í móti 5%. So kanska er munurin ikki so ovurstórur í mun til tey 8,5%, sum framyvir kunnu latast í menningarkvotum.
Eitt virðiligt uppskot
Ein av avbjóðingunum seinni árini hevur verið útlutingin av tí alsamt vaksandi tilfeinginum. Hvussu verða landsins virðir og ríkidømi býtt út í millum ávís fólk í Føroyum, eftir hvørjum leisti er skilabest at gera hetta. Seinastu árini er føroyska uppisjóvartilfeingið fleirfaldað. TAC’ið er økt, og føroyingar hava eisini ásett sær sjálvum størri kvotu. Politiska skipanin undir undanfarnu samgongu økti føroyska lutin í TAC’num fyri makrelin úr 4,93 í 12,6 prosent. Undir verandi samgongu er luturin av norðhavssild øktur úr 5,16 í 19,44 prosent, og luturin av svartkjafti er øktur úr 24,05 í 35,53 prosent.
Makrelkvotan er farin úr 50.335 tonsum eftir gomlu ásetingini upp í 128.655 tons
Norðhavssildin er farin úr 33.337 tonsum upp í125.597 tons
Svartkjafturin er farin úr 322.811 tons upp í 476.901 tons
At lata verandi aktørum 85 prosent og lata 15 prosent í uppboðssølu er hampuliga góð støða hjá verandi vinnu, serliga tá hugsað verður um hesar ovurstóru nøgdir, komnar eru nýliga.
Burðardygg veiða, dygg stovnsrøkt og rættindi fiskimansins eru mergurin í lógini um sjófeingi, eins og undangongumenninir í flokkinum, Jóhan Simonsen og Heini O. Heinesen høvdu til ítis í síni tíð. Vit tryggja, at tilfeingið í havinum framhaldandi er ogn Føroya fólks og á føroyskum hondum. Eggjað verður til virðisøking og samfelagsavkast, og størri og fjølbroyttari virksemi.
Útróðurin er væl tryggjaður í uppskotinum, eins og línuflotin hevur fingið atgongd til omanfyri 2000 tons av toski afturat seinastu tvey árini. Og manningum verður veitt lógarfest rættindi eftir føroyskum sáttmálum.
Óluva Klettskarð, løgtingskvinna fyri Tjóðveldi

robotstxt: allowed

filter: keep


text:
Tóm lyfti og tala til búrhundin
Í grein á VP undir yvirskriftini ”Sjóvinnustýrið skal vestur aftur” lovar Jørgen Niclasen ymiskt.
Hann lovar millum annað at flyta Sjóvinnustýrið vestur aftur, um hann sleppur fram at valdinum aftur. Tað havi eg og henda samgongan eisini lovað og roynt okkara besta at halda. Og vit fara eisini at halda hetta lyftið minst líka væl sum Jørgen.
Men um hann klárar at flyta Sjóvinnustýrið vestur aftur skjótari enn vit, so má hann stjala sær eitt grundstykki til endamálið. Tí einasta orsøk til, at byggingin av nýggjum Sjóvinnustýri á Giljanesi ikki langt síðani er farin í gongd, er hon, at matrikuleringin av grundstykkinum hevur drigið út, tí Vága Kommuna hevur havt trupulleikar í sambandi við ognartøku av lendinum.
Brotin lyfti
Viðvíkjandi tunnilsgjaldinum í Vágatunlinum harmist eg um, at henda samgongan ikki hevur verið so altráð at halda lyftini, sum vágafólk fingu frá politisku skipanini um seinasta aldarskifti. Eg havi strongt á, men gjørdi tað byrjanarmistak – sá eg aftaná – at eg ikki tryggjaði mær nakað ítøkiligt um hetta niðurfelt í samgonguskjalið. Tann feilurin verður ikki gjørdur aftur.
Jørgen Niclasen og undanfarna samgonga kundu tó sanniliga eisini havt tryggjað sær, at gjaldið bleiv, akkurát sum tey ynsktu, tá hann sat sum fíggjarmálaráðharri í tí samgonguni. Allir trupulleikar og tulkingarivamál, sum eru nú, vóru nevniliga eisini kend tá.
Men Jørgen gjørdi onki og heldur ikki nakar annar, sum tá helt í valdsteymarnar, tí eisini í tí samgonguni var dundrandi ósemja innanhýsis um, hvørt gjøldini skuldu takast av ella ikki, tá tunnilslánini vóru afturgoldin.
Innari búrhundurin
Í seinasta lyfti Jørgens í hesi útbering, tað er lyftið um at gera menningarkvoturnar til varandi loyvi, verður sanniliga talað til tað ultimativa sjálvsøknið og innara búrhundin í okkum.
Jørgen tykist hugsa, at allir føroyingar, fólkini aftanfyri uppsjóvarskipið Katrin Jóhonnu íroknað, liva eftir orðafellinum “Sektin á, hvat annar fær, eg skal nøra at mær.” Hvør skal siga, nú hava vit fingið menningarkvotu, so nú er gaman í at útihýsa øllum øðrum, bara okkara partur verður tryggjaður í allar ævir.
Ikki vænti eg, at hvørki vágafólk ella aðrir føroyingar flest hugsa so. Og so slettis ikki Tummas Henriksen, Árni Dalsgaard og Hjarnar Dalsgaard, sum eiga Katrin Jóhonnu og hava ræði á menningarkvotum av makreli, sild og svartkjafti.
Teir hugsa nevniliga ikki fyrst og fremst um seg sjálvar, men um oynna, fólkið, og hvussu teir kunnu menna virksemið og livilíkindini her. So mikið kenni eg hesar menn.
Afturrulling
Tað verður heldur ikki Fólkaflokkurin, sum fer at framtíðartryggja hvørki Vágoynni ella nøkrum øðrum øki í landinum nakað sum helst av nývunnum rættindum.
Síðani fiskivinnunýskipanin kom í eyga hava serliga Jákup Mikkelsen og Jacob Vestergaard á Løgtingsins røðarapalli kappast um at bedýra, at bæði menningarkvotur og uppboðssøla skuldu í søguna, so títt og knapt, Fólkaflokkurin slapp til valdið aftur. Hetta var eisini greiða niðurstøðan eftir Andglettin hjá KvF, tá Fólkaflokkurin var í eldinum har.
Teir, sum longu hava fingið, skulu tó sleppa at behalda sítt og fáa tað longt og forkromað, og hvat veit eg. Sambært Jørgeni. Tí logikkurin er sum sagt: Sektin á, hvat annar fær, eg skal nøra at mær.
Gøllhaldast
Men tað má so merkja, at teir sum hava fingið, skulu gøllhaldast á tí støðinum, har teir eru byrjaðir. Uttan nakran møguleika at vaksa og víðka um sítt virksemi. Tí einasti møguleikin hjá nýggjum aktørum at vaksa liggur jú í annaðhvørt fleiri menningarkvotum ella í kvotum, keyptar á uppboðssølu.
Nei, Folkens, royn ikki og mutra visjoner og virkisfús vinnufólk, tað veri seg í Vágum ella aðrastaðni í landinum, við lyftum um eksklusivitet – at tit skulu fáa, men ongin annar. Tí viðgongdin verður stokkut hjá fólki, ið lata seg tøla av slíkum.
Ingolf S. Olsen
Løgtingsvalevni fyri Tjóðveldi


text:
Um tú ikki hevur søkt ferðastudningin umvegis Mentamálaráðið (miðnámsskúlanæmingar), tá tú søkti inn á útbúgvingina, skal søkjast á heimasíðuni ssl.fo Trýst á “skúlakort” og útfyll umsóknarblaðið. Niðast á síðuni “skúlakort” er “Leiðbeining til næmingar”.
Meginreglan í skipanini er, at øll lesandi, ið hava fyri neyðini at nýta Strandfaraskip Landsins, ferðast ókeypis aftur og fram í skúla í mesta lagi einaferð um dagin, uttan mun til fjarstøðu frá skúlanum. Møguleiki er eisini at ferðast til og frá starvsvenjingarstaði, um so er, at starvsvenjingar¬tíðarskeiðið er samanhangandi og varir í minsta lagi 4 vikur.
Treytin fyri at fáa ferðastudningin er hin sama, ið er galdandi fyri at fáa lestrarstuðulin. Tó kunnu lesandi við Húsarhaldsskúla Føroya og útlendsk lesandi í Føroyum t.d. AFS-arar fáa ferðastudning.
Víst verður til"vegleiðing", ið liggur undir "umsóknarbløð" ovast á síðuni.
FERÐAKORT
Víst verður til heimasíðuna ssl.fo tá søkjast skal um ferðastudningin innanoyggja.


text:
Gerðabók
BI/sm
53. fundur
Ár 2019, týsdagin, 26. februar, kl. 11.00, varð tingfundur settur.
Landsstýrismenninir Kristina Háfoss og Hanna Jensen og ríkisumboðsmaðurin vóru ikki á fundi
Til viðgerðar:
1. 2. viðgerð av tingmáli nr. 90/2018: Uppskot til løgtingslóg um broyting í løgtingslóg um tilhald, uppihaldsforboð og burturvísing (Tilhaldslógin) (Bráfeingis frástøðuboð sett inn og orðið tilhald broytt til frástøðuboð)
Uppskotið samtykt 29-0-0
Uppskotið fer soleiðis samtykt til 3. viðgerð
Fundur niðurlagdur kl. 12.06
Fundur uppafturtikin kl. 13.03
2. 2. viðgerð av tingmáli nr. 50/2018: Uppskot til løgtingslóg um nýggjan Fámjinstunnil við tilhoyrandi vegum.
Uppskotið fall 14-0-15
Málið avgreitt
3. 2. viðgerð av tingmáli nr. 84/2018: Uppskot til løgtingslóg um nýggjan tunnil til Dals við tilhoyrandi vegum
Uppskotið fall 14-0-15
Málið avgreitt
4. 1. viðgerð av tingmáli nr. 93/2018: Uppskot til samtyktar um tilráðingar frá Norðurlandaráðnum í 2018 og um frágreiðng um virkið ráðsins í 2018
Málið varð beint í Uttanlandsnevndina
5. Framløga
Formaðurin boðaði frá, at Poul Michelsen, landsstýrismaður hevur lagt fram tingmál nr. 99/2018: Uppskot til løgtingslóg um broyting í løgtingslóg um trygd á sjónum, løgtingslóg um starvsviðurskifti o.a. hjá sjófólki og løgtingslóg um manning av skipum (Góðkenning av millumtjóðasáttmála ILO 188 – Work in Fishing Convention)
at Eyðgun Samuelsen, landsstýrismaður hevur lagt fram tingmálini nr. 100/2018: Uppskot til løgtingslóg um broyting í løgtingslóg um útleigan av bústøðum (Leigulógin) (Ikki vinnulig útleiga víðkað, Almannaverkið heimild at gera avtalur við útleigarar um ávísingarrætt, leigunevndin heimild at seta til viks greitt órímiliga leigu o.a.) og nr. 101/2018: Uppskot til løgtingslóg um broyting í løgtingslóg um heimatænastu, eldrarøkt v.m. (Heimild kommununnar at seta á stovn eldraíbúðir víðkað)
at Kristina Háfoss, landsstýrismaður hevur lagt fram tingmálini nr. 102/2018: Uppskot til løgtingslóg um broyting í løgtingslóg um Húsalánsgrunn (Heimild at útskriva lánsbrøv og til at útvega lutaíbúðir) og nr. 103/2018: Uppskot til løgtingslóg um broyting í løgtingslóg um Búskaparráð (Fleiri tilmælandi partar og krav um arbeiðsroyndir)
at løgtingsmenninir Bill Justinussen, Magnus Rasmussen og Kári P. Højgaard, hava lagt fram tingmál nr. 105/2018: Uppskot til eykajáttanarløgtingslóg fyri februar 2019-3
at Fíggjarnevndin hevur lagt fram álit í tingmáli nr. 20/2018: Uppskot til samtyktar um at javnseta privata og almenna bústaðarbygging
at Vinnunevndin hevur lagt fram álit í tingmáli nr. 75/2018: Uppskot til samtyktar um sundurskiljing av netinum hjá SEV soleiðis, at netparturin verður ein sjálvstøðug eind
Formaðurin boðaði frá skrivligum fyrispurningi nr. S-10/2018 til Poul Michelsen, landsstýrismann, frá Helga Abrahamsen, løgtingsmanni, viðvíkjandi Føroyum sum royndarland fyri 5G net.
Tikið av skrá:
1. viðgerð av tingmáli nr. 98/2018: Uppskot til løgtingslóg um broyting í løgtingslóg um barsilsskipan (Barsilslógin) (Leingjan av rættinum til barsilspening við tveimum vikum, harav onnur er markað til pápan)
1. viðgerð av tingmáli nr. 95/2018: Uppskot til eykajáttanarløgtingslóg fyri februar 2019
1. viðgerð av tingmáli nr. 96/2018: Uppskot til løgtingslóg um at dagføra vegir og tunlar
1. viðgerð av tingmáli nr. 97/2018: Uppskot til eykajáttanarløgtingslóg fyri februar 2019-2
Formaðurin setti næsta fund at verða hósdagin, 28. februar 2019, kl. 13.30, við hesi dagsskrá:
1. Atkvøðugreiðsla um skrivligan fyrispurning nr. S-10/2018 til Poul Michelsen, landsstýrismann, frá Helga Abrahamsen, løgtingsmanni, viðvíkjandi Føroyum sum royndarland fyri 5G net
2. Ófráboðaðir fyrispurningar
3. 3. viðgerð av tingmáli nr. 90/2018: Uppskot til løgtingslóg um broyting í løgtingslóg um tilhald, uppihaldsforboð og burturvísing (Tilhaldslógin) (Bráfeingis frástøðuboð sett inn og orðið tilhald broytt til frástøðuboð)
4. Svar upp á skrivligan fyrispurning nr. S-9/2019 til Sirið Stenberg, landsstýrismann í heilsu- og innlendismálum, frá Kaj Leo Holm Johannesen, løgtingsmanni, viðvíkjandi tilboði frá Novo Nordisk grunninum um diabetessamstarv og at byggja miðstøð fyri diabetes í Føroyum
5. Framløga
Fundur lokin kl. 19.10
Páll á Reynatúgvu
løgtingsformaður
/Beinta Isaksen
skrivari


text:
Hvat hjúnabandinum víðvíkur, er henda samtíð sjúk: mest tí at fólk nú í forvegin rokna hjúnaskilnað sum ein gyldigan møguleika, eisini tí at tey trúgva djevlinum og talsmonnum hans, at tað er javnstøða ímillum mannin og konu hans: tí er og verður endaleyst togarí, og einkið tal á hjúnabandsskeiðum fær gjørt tað frískt aftur, tí har hoyrir man ikki Guðs æviga sannleika um hjúnabandið, nei, tey blanda djevulsins javnstøðu og sálarfrøði uppí. Bara Guðs orð gevur sannleikan, og bert við at fylgja tí, koma tingini heilt í rættlag: men so má man eisini skera seg av frá heiminum og røddum hans, (sum nú eisini hoyrast í meinigheitunum, sum heldur lítur á freudiska psychologi og panelborðsfundir við promenentum ófrelstum, enn Guðs æviga sannleiksorð, sum enn og tó hevur rætt).
Nú er komin tíð til, at tey frelstu taka fult og heilt støðu við Guðs orð, og at tey ikki blanda heimsins røddir uppí.
Inntil tá, siti eg heldur einsamallur og sigi tær sannleian beint framaná.


text:
Til tess at betra um møguleikar at basa laksalús eru stór ynski um at kenna útbreiðslu og tættleika av lús í sjónum. Vanliga vera tílíkar kanningar gjørdar við at taka planktonprøvar og eyðmerkja lýsnar í prøvanum undir luppi. Hetta er eitt sera tíðarkrevjandi arbeiði, tí at talið av lús er so lítið í mun talið av øðrum verum í sjónum. Tí er sera avmarkað, hvussu nógv sýni kunnu takast.
Í Fluorolice, sum er eitt samstarv millum Havforskningen, Marine Scotland Science, Universitetið í Stirling, OptoScale og Fiskaaling, er endamálið at menna eina mannagongd at eyðmerkja laksa- og seiðalús við flúrglógvan til tess at betra um møguleikarnar at fáa til vega grundleggjandi vitan um lús í sjónum.
Kontaktpersónur: Gunnvør á Norði


text:
Stytt útbúgving
Umsøkjari til heilsuhjálparaútbúgvingina.
Til tín við nógvum arbeiðsroyndum,
sum ófaklærd innan heilsu- og røktarfakið
Í januar mánaða á hvørjum árið, kanst tú søkja um styttri útbúgving til heilsuhjálpara, um tú hevur:
Váttan fyri minimum eitt ára arbeiði sum ófaklærd innan eldrarøkt, fulla tíð.
Ella 2 ár hálva tíð.
Arbeiðsroyndirnar skulu vera innanfyri seinastu 5 árini.
Styttingin fer fram soleiðis
- Tú byrjar í januar við 1. skúlatíðarskeiðið, 3 mánaðir.
- Eftir tað skiftir tú yvir í ein eldri flokk, til 2. skúlatíðarskeið, og tekur soleiðis alla teori í einum, uml. 6 mánaðir íalt.
- Síðani fert tú í starvsvenjing í 3 mánaðir. Starvsvenjingin kann liggja kring landið.
- Endað verður við 2 próvtøkum í desembur.
Tú byrjar í januar og er liðug/ur í desembur. Hendan loysnin hevur minni flyting av bústaði við sær enn um tú tekur fulla longd, við steðgi í starvsvenjing 2.
Vanliga vildi tú verið liðug/ur í mars mánaða árið eftir.
Umsóknarfreistin er 1. novembur, sum til vanliga heilsuhjálparaútbúgving.
Arbeiðsváttan skal til og krøvini til hesa eru:
Tíðarskeiðið skal framganga týðiliga. (ikki neyðugt við lønar/tímaseðlum)
Tímatal ímeðal pr. viku ella mánaða, skal framganga av váttanini.
Undirskrivað av arbeiðsgevara.
Arbeiðið skal vera innan røkt, og skal hava verið við møguleika fyri upplæring frá heilsustarvsfólki. Uppgávurnar skulu vera sum tær uppgávur, ið ein heilsuhjálpari vanliga hevur.
Møguleiki er bert at søkja í januar, eftir hesari skipan. Freist 1. novembur.
Tú søkir eftir somu treytum sum vanligur umsøkjari.
Aðrir møguleikar fyri frítøku fyri starvsvenjing:
Kann eisini fara fram við at tú fylgir sama flokki allan vegin í 15 mánaðir sum útbúgvingin vanliga varir. Tú heldur ein steðg í 3 mánaðar, tá fyrsta starvsvenjing byrjar. Tá kanst tú velja at arbeiða og forvinna tær pening sum ískoyti til stuðulin tú fært frá Studna. Les meira


text:
Síðan flatskattin í 2012 kemur alsamt vaksandi partur av øllum inngoldnum skatti frá teimum, sum tjena mest.
Hetta er júst tað øvugta av tí, sum tey vinstrahallu, fjølmiðlar (serliga KvF) royna at siga fólki, nevniliga at tey ’ríku’ gjalda minni í skatti.
Stabbamyndin, sum byggir á tøl frá Hagstovuni, vísir, at frá 2011 (seinasta árið við gamla skattastiganum) til 2013 minkaði skattaparturin hjá øllum teimum løntakarum, sum tjentu undir 100.000 kr um árið, úr 3% niður í 2,8% av samlaða skattinum.
Teir føroyingar, sum tjentu millum 100.000 kr og 250.000 kr, rindaðu tilsamans 20,4% í 2011 men bert 19,4% í 2013 av samlaða skattinum.
Tað, sum undrar mest, er, at tey fólk, sum tjentu millum 250.000 kr og 400.000, rindaðu 33,8% av øllum tí inngoldna skattinum í 2011 og bert 32,5% í 2013.
So koppar á
Nú vendist í holuni. Inntøkurnar millum 400.000 og 600.000 kr um árið fara at gjalda meiri í skatt, tilsamans 25,4% í 2011 upp í heili 26,6% av øllum skattinum í 2013.
Taka vit so bólkin við hægst inntøkum, nevniliga fólk við oman fyri 600.000 kr í ársinntøku, so hækkar teirra lutfall av samlaðu skattainngjøldinum úr 17,4% í 2011 upp í 18,7% í 2013.
Leggja vit tølini saman, síggja vit, at skattgjaldarar við inntøkum upp til 400.000 kr rindaðu 57,2% tilsaman av samlaða skattinum í 2011, men bert 54,7% í 2013. Tað svarar til, at flatskatturin gav teimum 2,5% í skattalætta tey bæði fyrstu árini.
Hin vegin gjørdi flatskatturin, at tey ’ríku’ við inntøkum oman fyri 600.000 kr rindaðu 2,5% meiri enn tann stigvaksandi skatturin áðrenn 2011.
Flatskatturin fær tey ”ríku” at gjalda meiri skatt
Hesi tølini gera uppáhaldinum fyri skommum, at allir fordómar um, at flatskatturin bert kom teimum ’ríku’ til góðar. Flatskatturin hevur økt hugin hjá øllum føroyingum at arbeiða og tjena meiri enn tann progressivi skatturin áðrenn.
Henda sannroynd hevur gagnað bæði skattgjaldarum, búskapinum sum heild umframt kommunum og landi.
Tað má sigast vera hugvekjandi, at tey 84% av skattgjaldarunum, sum tjena undir 400.000 kr um árið, rinda 55% av samlaða skattinum,.
Men tey 16% av skattgjaldarum, sum tjena oman fyri 400.000 kr, gjalda 45% av samlaða skattinum.
So sum vinstrapressan (serliga KvF) trýstir huglagið hjá føroyingum niður við ringum tíðindum, skuldi ein hildið, at tað var øvugt.
Eitt er púra vist: Gjalda lág- og miðal inntøkur alsamt minni part av tí samlaða skattinum tey fyrstu tvey árini við flatskatti, so verður tann gongdin enn betri í 2014 og 2015, sum sæst, tá Taks hevur fingið neyv tøl fyri hesi árini.
Fólkaflokkinum


text:
FØROYA BANKI Á HEYSTI
vinna08-09-2019 - 11:25 - Jóanis Nielsen
FØROYA BANKI Á HEYSTI
Nú verður aftur toskur, hýsa og høgguslokkur av Føroya Banka á matstovunum Heima Í Havn. Magnus Heinason kemur av Bankanum mikumorgunin 11 Sept og tá fara kokkar og kokkanæmingar við mentorum úr Lorvík undir at flakaskera. Hesar kanska heimsins bestu rávørur verða á skránni Fríggjakvøldið 13 Sept og Leygarkvøldið 14. Sept. Okkara óføri sommelierur John Mikkelsen hevur funnið gott vín at matchar hesar gastronomisku gimsteinar.


text:
Í annaðkvøld kl. 19.45 bresta Føroyar og Spania saman á Tórsvølli.
Virkandi spanski landsliðsvenjarin Robert Moreno hevði í hesum sambandi tíðindafund í B36-húsinum fyrr í kvøld.
VP spurdi Moreno, um tann heldur ivasami formurin hjá málverjanum David de Gea, sum til dagligt spælir við Manchester United í Onglandi, hevur elvt til høvuðbrýggj hjá spanska venjaratoyminum.
De Gea hevur latið fleiri óheppin mál inn fyri United farnu mánaðirnar - millum annað ímóti FC Barcelona á Camp Nou og ímóti Chelsea á Old Trafford í apríl -, og er spurningurin, um ikki Chelsea málverjin Kepa Arrizabalaga eigur at byrja inni í annaðkvøld.
Men Moreno vildi ikki tosa nakað serligt um formin hjá de Gea.
- Nakrir spælarar hava spælt í heimligu kappingunum inntil fyri tveimum vikum síðan, meðan aðrir hava havt frí longur. Men nei, vit bera ikki ótta fyri forminum hjá spælarunum. Vit hava Kepa (Arrizabalaga) í hópinum, og vit hava havt hesa vikuna til at venja í og fyrireika okkum til dystin í morgin, segði Moreno.
Moreno legði aftrat við ein annan miðil, sum eisini spurdi um de Gea og Kepa, at venjaratoymið viðger gjølla, hvussu tað gongst hjá leikarunum undir venjingunum.
- Hetta er eisini galdandi fyri málverjarnar, helt hann fyri.
Hetta er fyrstu ferð síðan 1997, at Føroyar hitta Spania. Í 1997 vann Spania 3-1 í Gijon, og í 1996 vunnu spaniólar 6-2 á Svangaskarði.
Onnur sitat frá tíðindafundinum í kvøld:
Moreno um Lars Olsen og føroyska landsliðið: Eg vil ynskja Lars Olsen og føroysku leikarunum til lukku. Føroyar royna at spæla sum eitt stórlið og royna at spæla bóltin runt og leggja eitt høgt trýst.
Moreno um at spæla á graslíki: Fáa vit trupulleikar í annaðkvøld, so er tað ikki orsakað av undirlagnum. Leikararnir eru professionellir og hava roynt fleiri ymisk undirløg, og vit ganga út frá, at graslíkið ikki fer at verða nakar trupulleiki í annaðkvøld.
VP gitar: at Spania vinnur 5-0 í annaðkvøld.
Um tú veitst okkurt, sum VP ikki veit - skriva so til vp@vp.fo


text:
Smæran er ein vøggustova við 4 vaksnum og 12 børnum í aldurin 0–3 ár.
Í Smæruni leggja vit fyrst og fremst dent á, at børnini eru trygg í sínum umhvørvi, tí tað er tá tey mennast og læra best. Út frá hesum leggja vit aktivitetir og spøl, ið hóska til aldurin. Vit hugsa nógv um rørsluligu menningina hjá barninum og at tað kann sjálvt og vil sjálvt læra. Harafturat leggja vit dent á, at børnini sjálvi eru við til at velja og taka avgerðir, ið hóska til teirra aldur. Í september, oktober og november hava vit fokus á mál og samskifti.
Seinsummar og vaflur í garðinum
Vit bóðu summarinum farvæl og ynsktu heystinum vælkomnum í allarfagrasta summarveðri hendan morgunin. Vit sungu fyri sólini og lítlu Elsu og spældu gittar eina løtu, ímeðan vit hugnaðu okkum við vaflum. Ein sera hugnalig løta.
Úti í tí váta veðrinum
Vit hava í morgun verið úti í góðveðrinum. Tað var fullkomið veður til at njóta vatnið, av tí at tað var stilli og onki avfall Í løtuni hava vit Náttúru og tøkni, so gott høvi var at læra eitt sindur um vatn: hvat hendir, tá eg oysi úr kannu, nerti við tað, hoppi í hyljunum […]
Sansastimbran
Vit høvdu hendan dagin sansastimbran í gongini, har børnini gingu berføtt á ymsum undirlagi. Tað var sera ymiskt, hvat tey hildu um hetta – serliga mosan. Tað tók eisini eina løtu, áðrenn fleiri av teimum tordu betri at traðka í kørini. Børnini fingu fótabað á vesinum aftaná. Hetta dámdu øllum væl.
Maturin
Á dagstovninum á Argjum fáa vit breyð hvønn dag á døgurða. Hetta er eitt dømi um, hvussu maturin kann síggja út, tá hann er klárur at seta á tey trý borðini, vit nýta í Smæruni. Børnini njóta at fáa breyð, sum hevur stovuhita og at sleppa at velja, hvat tey vilja hava uppá. Eisini leggja […]
Garðdagur
Hugnin var í hásæti hendan dagin, har foreldur, børn og starvsfólk vóru saman í garðinum frá seinnaparti og til á nátturðatíð. Á skránni var hetta: Tónleikur Sápubløðrur Hoppiband Kasta bóltar á blikk Fallskíggi Leitan eftir gulli Karrybollar og rís Ísur Te, kaffi og saft at drekka
Ruddingardagur
Vit hava tikið lut í ruddingardegnum í dag, við at rudda við Umhvørvisstovuna. Tað hildu vit, var so hóskandi. Vit fingu, sum tit síggja, upp í fullan beriposa. Harafturat eru vit í holt við at hjálpa stóru børnunum við at gerast meira sjálvstøðug, nú tey skulu í barnagarð eftir summarfrítíðina.
Úrslit frá tøvingini
M.a. komu hesar vøkru myndirnar burtur úr tøvingini. Tey størstu børnini kliptu og avgjørdu eftir hugi og førimuni, hvussu myndin skuldi síggja út.
Skapandi evni liðugt
Nú er tíðarskeiðið, har vit hava havt um Skapandi evni liðugt, og vit fara nú inn í eitt nýtt tíðarskeið, har Siðir og mentan verður eitt høvuðsevni í mun til endamálsorðingina. Av og á verður Skapandi evni tó samantvinnað við hesum, so vit sleppa tí ikki heilt. Myndirnar, tit síggja, eru myndir frá ymsum døgum […]
Vit mála tunnuna
Í samband við at vit í endamálsorðingini nú fara í holt við Siðir og mentan, er Føstulávint ein siður, ið er afturvendandi á hvørjum ári, og tá eru børnini altíð við til at mála tunnuna, ið tey sjálvi skulu sláa.
Vika 8 – Tøving
Næstu tíðina er tøving á skránni í Smæruni. Ullin – bæði vát og turr, sápuvatnið og hitin á vatninum geva barninum sera nógvar sansaupplivingar, so hetta er nakað, ið vit meta, gevur barninum nógva gleði við at vera skapandi og forvitin.


text:
Tanja Mortensen - millum tey sárbæru í Suðurafrika
Tanja Mortensen, sum er vaksin upp í Havnini og gingið í sunnudagsskúla í Ebenezer, býr nú í Pretoria í Suðurafrika, har hon arbeiðir innan Operation Mobilisation (OM). Tanja Mortensen er 33 ára gomul.
Tanja hoyrdi um OM í sínum barnaárum, men tá hon var um 14-15 ára aldur vitjaði eitt av OM-skipunum í Føroyum, sum gjørdist hennara fyrsta veruliga samband við OM. Áhugin at fara við einum av missiónsskipunum hjá OM byrjaði at næla í hennara sinni, men tað skuldi tó ikki vera so, tí hon hevur ikki enn verið við nøkrum av skipunum hjá Operation Mobilisation (OM).
BØRN OG UNG
Tanja hevur serligan áhuga at virka millum børn og ung, og tað var júst tað hon gjørdi í heimasamkomuni Ebenezer í Havn, har hon hevur fingið góða praktiska venjing at arbeiða millum yngra ættarliðið.
Tá Tanja hevði fingið studentsprógv í Hoydølum, fór hon í 2006 á ein trúboðaravenjingarskúla (MDT), sum OM hevur í Pretoria í Suðurafrika. Har var hon í seks mánaðar, og upplivdi m.a. at síggja arbeiði, sum Operation Mobilisation (OM) ger millum børn og ung í Suðurafrika, sum eru offur fyri HIV og AIDS.
Aftan á 6 mánar í Suðurafrika kom Tanja aftur til Føroyar, men tá hevði trúboðaraarbeiði fingið fastatøkur á henni, og hon hugsaði nógv um at fara út aftur á trúboðaramarkina, og tað var framvegis við serligum atliti til barna- og ungdómsarbeiði hon hugsaði um.
Hon valdi so at fara á Glasgow University í Skotlandi at nema sær hægri lestur og meiri førleika innan barnaarbeiði. Lestrartíðin var 4 ár, og tá stóð Tanja Mortensen við einum Bachelorprógvið, sum eisini umfataði barna- og ungdómsarbeiði. Á enskum eitur tað Bachelor in Childrens Ministry.
TEY SÁRBÆRU
Nú fór Tanja av álvara at hugsa um, hvar hennara tænasta skuldi vera. Hon hevði altið verið greið yvir, at tað er barna- og ungdómsarbeiði, sum hon brennir mest fyri, men nú var ein neisti komin afturat. Nú kendi hon seg drignan til børn og ung við serligum tørvi, og tá er tað, at Operation Mobilisation (OM) í Pretoria í Suðurafrika aftur kemur á banan.
OM hevði nýliga sett á stovn í Pretoria í Suðurafrika eina Miðstøð fyri børn og ung, sum annaðhvørt eru smittaði við HIV ella, sum hava foreldur ella aðrar familjulimir, ið eru smittaði. Tanja sigur í samrøðu við Kristiligu Tíðindasendingina, “at hesi koma oftast frá vánaligum sosialum korum, og eru serliga sárbær og hava tí eina serliga tænastu fyri neyðini.”
FLYTUR TIL SUÐURAFRIKA
Tanja flutti til Pretoria í Suðurafrika í august í 2018 at arbeiða á OM-miðstøðini millum børn og ungdóm, sum eru offur fyri HIV-smittuni. Hon hevur fyribils lova at vera har til miðskeiðis í 2020. Tanja sigur, at Miðstøðin er ikki ein stovnur har HIV-smittaði fáa sjúkraviðgerð, men talan er um eina MIÐSTØÐ, sum byggir á tað kristna umsorganarstøði, har umleið 30 børn og ung, frá vánaligum sosialum umstøðum, koma dagliga eftir skúlatíð, har tey fáa tryggleika og kvalitetstíð.
Arbeiðsuppgávan hjá Tanju og hennara arbeiðsfeløgum er at geva hesum veiku og sárbæru menniskjum eina kenslu av tryggleika, umsorgan og kærleika. Hetta verður m.a. gjørt á tann hátt, at tey hvønn dag fáa eina góða máltíð, sum, sigur Tanja, “allarhelst er einasta veruliga máltíð, sum hesi fáa á degnum!” Tey hjálpa teimum við skúlaheimaarbeiði, sum eisini kann fevna um frálæru til tann einstaka, tí fleiri av hesum eru illa skúlaði. Eisini er ymiskt kreativt á skránni, eins og tað eisini verður spælt, og skipað verður fyri útferðum, legum og likamligari venjing.
Tanja sigur at enda, at høvuðsendamálið er at vísa teimum á Kærleika Jesusar, og tí hava tey hvønn dag andakt saman við børnunum, har tey eisini fáa eitt bíbliuørindi, sum tey sjálvi kunnu arbeiða víðari við.
Miðstøðin, har Tanja arbeiðir, eitur AIDS-HOPE, og Tanja sigur, at endamálið er at planta eina góða kristna vón í hesar sárbæru sálirnar, sum vónandi kemur til sjóndar seinni í teirra lívi.
Tanja og hennara arbeiðsfelagar gera arbeiði uttan løn og samsýningar. Um onkur ynskir at koma í samband við Tanju er ein vælkomin at skriva til hana á Telduposti: tanja.mortensen@om.org
Um ein ynskir at stuðla, er tað møguleikki at gera tað gjøgnum OM.føroyar, og viðmerkja, at stuðulin er til Tanju Mortensen. Eisini kann ein melda seg til regluligu bønarbrøvini frá Tanju.
Kristiliga Tíðindatænastan
v/Poul Jóhan Djurhuus
gjaranes@gbmail.com
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Fyrrverandi klaksvíkstrolarin Stella Kristina hevur loyst fyri seinastu ferð
Lýsing: Havastovan verður nýtt hvønn tann einasta dag
Sverri verður lyftur
Vespureiðrið (120) - 16. sept 2019
Svínoyingar hava endiliga fingið strandferðslufólk aftur
Myndarøð: Víkingafjepparar hita upp til finaluna.
Metis - Øll sendingin - 17. sept 2019
Lars Løkke Rasmussen í 100 ára føðingardag hjá Norðoya Sparikassa
Dramatiskar myndir/video av bulkara-samanstoyti
Hvør er Elsebeth Mercedis Gunnleygsdóttur
Ein Góðveðursdag í Svínoy í september 2019
Samrøða: Jóhann Lützen m.a. um hvussu løgtingsvalið ávirkaði Norðoyggjar
Aksel V. Johannesen; Ongin ógoldin rokning í Tinganesi
Hvør er Bárður á Steig Nielsen
RAÐFESTIÐ HELDUR NÁMSFRØÐINA
Hvør er Jacob Vestergaard
Samrøða: Solby A. Christiansdóttir um skaldsøgu hon hevur skrivað, sum verður løgd fram seinni í vikuni
Hvør er Jenis av Rana
Hvør er Helgi Abrahamsen
Hvør er Kaj Leo Holm Johannesen
Anna Vestergaard úr Sumba vann Gekkin
Her mugu høvd rulla, hjá SSL
Annika Olsen ikki tveir sessir
Løgmaður: Danmark er óáhugavert uttan Grønland og Føroyar
Samband
Postboks 226
FO-600 Saltangará


text:
- Tíðindi, mentan og ítróttur
Dagførda lógin um rættargang til hoyringar
Føroysk og donsk embætisfólk hava síðani 2017 endurskoðað lógina, sum er meira enn 30 ára gomul.
Stórur munur er á lógini, sum er galdandi í Føroyum, og lógini, sum er galdandi í Danmark, tí danska rættargangslógin er ofta dagførd.
Nógvar broytingar
Fleiri enn 200 broytingar eru gjørdar í donsku rættargangslógini, sum ikki eru settar í gildi fyri Føroyar.
Millum annað skal Føroya rættur nú hava dómsfólk. Dómsfólk eru vanlig fólk, sum viðgera rættarmál saman við løgfrøðiligum dómarum.
Í lógaruppskotinum er nýggjur kapittul um ábyrgd hjá landsstýrisfólki. Hann sigur, hvørjar rættargangsreglurnar eru, tá mál eru móti landsstýrisfólkum um embætisførslu teirra.


text:
Vit sniðgeva, menna og royndarkoyra appir í tøttum samstarvið við kundar okkara.
Appir vit hava ment
Alarm.fo
Alarm.fo er ein kunningarskipan, ið veitir almenna kunning stundisliga á snildfonina. Tað, sum er serligt við hesari skipan er, at tað er brúkarin sjálvur, ið tillagar kunningina, soleiðis at hann einans móttekur kunning, ið er viðkomandi fyri seg.
Alarm.fo skipanin kann eisini nýtast innanhýsis í einari fyritøku. Í hesum førum kann ein leiðari t.d. senda boð/kunning til ein ella fleiri bólkar av starvsfólkum samstundis.
Ættirnar
Ættirnar er ein app, ið hevur til endamáls at læra føroyingar heitini á ættunum á føroyskum. Appin hevur eitt kumpass, koordinatar, og vísir, hvussu høgt ein er yvir sjóvarmálan.
eDiary
eDiary er ein elektronisk dagbók, har ein kann gera sín egna vanga, skriva dagbøkur og deila tær við sínar vinir.


text:
Tobbi og Norðlýsið standa saman í valstríðnum
Ongin plakat av mær á lyktapelunum. Bæði fyri at skána tykkum og ikki minst meg sjálvan, soleiðis skrivar Tobbi á lokala miðlinum í Klaksvík.
Tobbi sigur eisini : at hansara greinar bara kunnu finnast til skjals á heimasíðu Norðlýsisins. Tað merkir, at hinir miðlarnir fáa ikki lesarabrøvini frá Torbjørn Jacobsen.
Vit á R7.fo skilja eisini støðuna, tí tað kostar at dríva eitt valstríð.
Skuldi tað hent at Torbjørn Jacobsen vil brúka R7.fo til síni lesarabrøv, so er telduposturin R7@R7.fo.
Mest lisið í farnu viku
Vagnur Michelsen: Sambandsflokkurin má ikki gera sama brølara enn einaferð
Sverri verður lyftur
Erla Olsen ( eldra ) vald til Ársins borgara í Vestmanna 2019
Vespureiðrið (120) - 16. sept 2019
MYNDARØÐ: Jenis av Rana sat einsamallur í samráðingarrúminum í 55 minuttir
Jenis av Rana verður landstyrismaður í uttanríkismálum
Ljóðupptøka: Tá Bárður á Steig Nielsen tók við sum løgmaður
Ljóðbrot: Sendistovur í Japan og Ísrael
Nakrir spurningar til Karin Kjølbro
Samrøða: Kristina Djurhuus Christiansen hevur verið ferðaleiðari í Tibet
Samrøða við Jørgen Niclasen. Eg var ikki bangin tá Bárður fór at tosa við CE og F
Ljóðupptøka: Tá Jógvan á Lakjuni tók við sum tingformaður
Samrøða: Búi Tyril hevur búð uttanlands í fleiri ár og útgevur ymisk tíðarrit
Dómur móti Noreg í Evropeiska mannarættindadómstólinum
So bar ikki til longur - kinkur er komin í samráðingarnar
Ljóðbrot: Elsebeth Mercedis Gunnleygsdóttur fegin um at hava fingið almannamál
Metis - Øll sendingin - 17. sept 2019
Fyrsta reikferðaskipið við X-bógvi latið eigarunum
MYNDARØÐ: R7 myndir frá samráðingunum í millum BCE og F
Rák (40) Pál Weihe um heilsu og heilsuverk í 21. øld
Samrøða við Johan Lútzen: Tað verður AB og H og ikki BCE og F
Tórhallur við Gil: Hvar er samanhangurin?
Samrøða við Bárð Nielsen: Semjan var gjørt við A og H meðan eg var á fundi við CE og F
73 ár síðan føroyingar vrakaðu loysingina
Samband
Postboks 226
FO-600 Saltangará


text:
Alex Johannesen úr Eysturskot, gjørdist um vikuskifti føroyameistari í trap leirdúgvuskjóting.
Í finaluni megnaði Alex at skjóta 39 dúgvur, sum vóru tvær meira enn nærmasti kappingarneytin Finn Ludvig úr Veiðifelagnum Byrsumúla.
Nummar 3 bleiv Jón Jacobsen úr Veiðifelagnum Byrsumúla.
Úrslit
1. Alex Johannesen
2. Finn Ludvig
3. Jón Jacobsen
4. Esmar Joensen
5. Johnhard Klettheyggj
6. Petur Skeel Dahl
7. Jónstein Johannesen
8. Bárður Poulsen
9. Sigurd Rasmussen
Um tú veitst okkurt, sum VP ikki veit - skriva so til vp@vp.fo


text:
Fríggjadagin hittust allir lærlingar og meistarar í ArtiCon í Pakkhúsinum í Bø. Tann árligi lærlingadagurin var á skránni.
Evnið í ár var arbeiðsgleði.
Niclas Heri Jákupsson luttók við ymiskum uppleggum, har hann setti fokus á arbeiðsgleðina.
Fokus var eisini á trygdina hjá lærlingunum.
Endamálið við lærlingadegnum er at menna lærlingarnar bæði persónliga og fakliga.
Høvi var eisini at práta nógv saman um læruna og týdningin av at trívast í lærutíðini.
Lærlingadagur er fastur táttur á hvørjum ári hjá ArtiCon. Gott 30 lærlingar eru hjá ArtiCon.
Um tú veitst okkurt, sum VP ikki veit - skriva so til vp@vp.fo


text:
Áheitan frá Kommunufelagnum á politisku flokkarnar:
Politisku flokkarnir hava lagt sínar valskráir fram. Valevni og áhugabólkar hvør í sínum lag boða eisini frá, hvørji hjartamál teirra eru. Ynskini eru nógv, og lyftini uppaftur fleiri.
Nógv av vallyftunum hava stóra ávirkan á kommunala geiran. Vit kunnu nevna: Skattalættar til láglønt og miðallønt, skattafrítt útgjald úr samhaldsfasta, frádrátt fyri limagjald til yrkisfeløg, ásetan av normeringum á eldra– og dagstovnaøkinum, sama tænastustøði um alt landið, styttri arbeiðsvika, fyrireikingartíð o.s.fr.
Lagt verður upp til, at løgtingið skal regulera kommunal málsøki niður í smálutir, samstundis sum vallyftini, hava stórar fíggjarligar avleiðingar fyri kommunukassarnar.
Kommunurnar eru fyrst og fremst fíggjaðar av persónsskatti. Økjast útreiðslurnar munandi og minkar inntøkugrundarlagið um somu leið, so verður neyðugt at hækka kommunuskattin. Hetta merkir skattahækking til tann einstaka. Tá er ikki nógv vunnið.
Kommunufelagið vil tí heita á politisku flokkarnar og valevni at vísa hesum ans og koma við heildarloysnum, sum taka hædd fyri bæði inntøkum og útreiðslum, heldur enn bert at koma við uppskotum, sum minka um inntøkurnar og økja um útreiðslurnar hjá kommununum. At raðfesta grundarlagið undan kommunukassunum er lítið virðiligt.
Eisini er ynskiligt at flokkarnir greitt melda út, hvussu teir grundleggjandi ynskja, at viðurskiftini millum land og kommunur verða skipað og undir hvørjum fyritreytum kommunurnar í framtíðini skulu reka yvirtikin málsøki.
Kommunufelagið


text:
Súgdjór
Súgdjór (frøðiheiti - Mammalia) er ein bólkur av djórum, sum er sermerktur við, at kvenndjórini kunnu framleiða mjólk til ungar sínar. Eitt annað eyðkenni er, at súgdjór føða livandi ungar, øvugt egg. Øll súgdjór hava hár ella feld, hava heitt blóð og støðugan kropshita, og ungarnir súgva mjólk frá mammuni. Kvennsúgdjórið gevur bestu javnvágina av fiti og eggjahvíta, so ungarnir búnast skjótt. Menniskjað er bara eitt av umleið 4000 hugtakandi súgdjóra-sløgunum á jørðini. Menniskjað hoyrir upp í súgdjórabólkin, vit nevna primatar. Aðrir primatar eru apur og mannapur, og teimum líkjast vit mest.
Súgdjór hava øll møgulig skap og allar støddir, men tey, ið líkjast mest, verða roknað upp í sama bólk ella hóp. Í hvørjum hópi eru ymiskar slektir ella sløg. Tað eru 21 ymiskir súgdjórabólkar og eini 4000 ymisk sløg. Flestu súgdjór hava lívmóður. Ungarnir búnast í lívmóðurini inni í mammuni. Summi súgdjór verða nevnd pungdýr - hesir ungarnir verða lagdir óbúnir og vaksa í einum húðarfaldi á búkinum á mammuni. Minsti bólkurin er nevdýrini, og tey og mýriigulin eru einastu súgdjór, har ungarnir verða klaktir úr eggi. Størsti súgdjórabólkurin er gnagdýrini, 1702 sløg. Afrikanski fílurin er størsta súgdjór á landi.
Súgdjór eru næstan allastaðni - í ísoyðimørkum, í kuldaøkjum, í turrastu og heitastu oyðimørkum. Flestu eru á landi, onnur halda til í sjógvi. Øll eru væl lagað til umhvørvið, tey liva í. Mong súgdjór halda til niðri í moldini, í holum ella gongum. Her leggja tey ungarnar, og her krógva tey seg. Tey flestu mugu fara úr holuni at finna sær føði ella vatn, men summi, til dømis moldvørpan, eru holubúgvar burturav og koma sjáldan upp úr holuni. Mong súgdjór halda til í áum og áarstreymum, stórum vøtnum og mýrlendum. Men hóast tey eru sum skapt at liva í vatni, so mugu tey tíðum upp at anda. Havsins strendur eru heim hjá mongum súgdjórum. Summi eru ein part av tíðini í sjónum og ein part á landi, tá ið tey leggja og ansa eftir hvølpunum. Onnur eru alla tíðina í sjónum. Hvalir eru einastu súgdjór, sum eru í sjónum burturav.
Summi súgdjór halda saman í bólkum, tí tá er lættari at veiða sær føði og at verja seg. Samanbornir við onnur djór, eru súgdjóraungar longur bundnir at teim vaksnu. Súgdjór eta alt møguligt. Tey eta fyri at fáa orku - á sama hátt sum ein bilur má hava brennievni. Hjá villini súgdjórum ræður um at veiða sær nóg mikið til matna. Øll súgdjór hava evni at verja seg, verða tey álopin. Og tá samanum kemur, so vilja øll sleppa undan at verða etin ella fáa mein. Summi kúvenda og flýggja undan. Onnur ørkymla fíggindan á ymsan hátt. Súgdjór hava sterkan kropp, tí tey eru ryggdjór, hava beinagrind.
Steinrenningar prógva, at súgdjór hava livað á jørðini í eini 200 mió. ár. Mong súgdjór eru í stórum vanda at verða avoydd.


text:
Japanska reiðaríð Mitsui O.S.K. Lines, MOL, hevur nú yvirtikið heimsins størsta bingjuskip. Tað 20.170 TEU stóra MOL Triumph er bygt á Samsung Heavy Industries og varð latið eigarunum mánadagin. Skipið er tað fyrsta av seks risastórum bingjuskipum, sum MOL
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde


text:
Úrslitið av, at fíggjarnevndin sjálv fór at málsviðgera, er so út av lagi vánaligt, at tað í sjálvum sær er prógv um, at hóskandi útbúgving er alneyðug, tá fíggjarlógin verður løgd til rættis. Vónandi hendir slíkt ikki aftur!
Síðani fíggjarlógin varð samtykt, eru regluliga komnar undan kavi óvæntaðar avleiðingar av avgerðunum hjá fíggjarnevndini. Higartil hevur tað serliga verið innan økini hjá mentamálaráðnum og almannamálaráðnum, at gjørt hevur verið vart við avleiðingarnar, men helst fer okkurt afturat at koma undan kavi. Spurningurin er so, hvørt hesi ráð eru verri rikin enn hini ráðini, ella tey hava lægri tign í politisku skipanini. – Ella er tað so illa vorðið, at orsøkin er, at ráðharrarnir í hesum ráðum eru konufólk, og at tær ikki eru líka høgt í metum sum landsstýrismenninir? Møguliga, tí hóast ikki heilt so illa stendur til í Innlendismálaráðnum, so hevur eisini har verið víst á, at stovnarnir ikki hava nóg mikið til viðlíkahald, t.d. Landsverk.
Hvussu var og ikki, fíggjarnevndararbeiðið fyri fíggjarlógina 2009 man hava verið tað løgnasta higartil. Fari at loyva mær at gita, at trupulleikin var, at fíggjarnevndini ikki dámdi uppskotið – men í staðin fyri at senda tað út aftur í Fíggjarmálaráðið til eina fakliga viðgerð, so hildu fíggjarnevndarlimirnir so hátt um seg, at tað kundu tey saktans klára sjálvi. Møguliga hevur fakkunnleikin í Fíggjarmálaráðnum eisini gjørt vart við, at stundir vóru ikki til at gera eitt nýtt uppskot, sum kundi liva upp til lógarásettu krøvini.
Men hvat tá? Skulu bókhaldarar ikki klára at snikka eina fíggjarlóg saman, líka so væl sum búskaparfrøðingar? Sjálvandi, ongin orsøk at hava eina yvirvaksna fyrisiting við universitetsútbúnum fólki at gera slíkt, sum vanligir bókhaldarar, lærarar og skiparar saktans kunnu klára.
Fíggjarnevndin sum málsviðgerar
114 skjøl skuldu til, fyri at fíggjarnevndin kundi meta um og gera broytingar í fíggjarlógaruppskotinum, sum fíggjarmálaráðið var komið við.
Hetta ber boð um, at fíggjarnevndin hevur gjørt meira enn lagt visjónir, raðfestingar og politikk inn í fíggjarlógina – tey hava rætt og slætt málsviðgjørt.
Spurningurin er so, um hetta ikki var betri ógjørt. Fyri at brúka Fróðskaparsetrið sum dømi, so stendur greitt í tí eina skjalinum (ZR-2), at lønarútreiðslurnar fyri nýsett størv hjá øllum deildunum á Fróðskaparsetri Føroya krevja 5,7 mill. kr. í 2009. Hóast hetta, so vilja fíggjarnevndarmálsviðgerarnir framvegis vera við, at Setrið ikki er verri fyri í 2009 í mun til 2008. Sagt verður, at tey hava fingið tað sum svarar til lønarútreiðslurnar í november 2008 – og so eru nýsett størv órelevant. Harumframt gloymdi fíggjarnevndin, at ein granskingardepil er lagdur afturat Setrinum. Slíkt kunnu málsviðgerar ikki gloyma, og teir mugu eisini taka atlit til galdandi lógir og sáttmálar, sum m.a. siga, hvussu hesi nýsettu fólkini skulu sigast úr aftur starvi.
Hvørjar førleikar hevur so fíggjarnevndin?
Talvan niðanfyri er gjørd út frá upplýsingum á heimasíðuni hjá løgtinginum. Leggjast kann afturat, at helst hava øll eina miðnámsútbúgving uttan formaðurin, ið hevur skrivstovuútbúgving. Felags fyri limirnar í fíggjarnevndini, við undantaki av Magna Laksáfoss er, at ongin hevði kunnað verið settur í starv í fíggjarmálaráðnum sum málsviðgeri, tí tey hava ikki førleika til tess. Har eru 2 bókhaldarar, 3 lærarar (2 fólkaskúla- og 1 miðnámsskúla-), 1 skipsførari og so ein búskaparfrøðingur.
Í fíggjarnevndini situr sostatt ein persónur, sum átti at vitað betur. Hvat sigur so hann?
Fíggjarlógaruppskotið var makkverk
Uppskotið um fíggjarlóg, ið varð borið í Tingið í september, var skralltómt. Eingin visjón var í henni. Eingin raðfesting. Og ongin politikkur.
Uppaftur og uppaftur sóknaðist fíggjarnevndin eftir loysnum úr Landsstýrinum, men úrslitið var hitt sama: Har kom einki svar!
Tí noyddist fíggjarnevndin at gera arbeiðið sjálv. Úrslitið var einki at reypa av, men tað kundi neyvan vera frægari.
(Magni Laksafoss í Dimmalætting 27. mars 2009)
So niðurstøðan er, at tað kundi neyvan vera frægari – og eisini Magni Laksáfoss fór við í rossahandlagildið og fekk tillutað skótunum eitt fyrisitingarligt starv uppá eina hálva millión ella so.
Hvar eru visjónirnar, raðfestingarnar og politikkurin í fíggjarlógini fyri 2009?
Fíggjarnevndin valdi at gera arbeiðið sjálv, tí ongin visjón, ongar raðfestingar og ongin politikkur var í uppskotinum. Hetta má so merkja, at tann samtykta fíggjarlógin umboðar visjónina, raðfestingarnar og politikkin hjá sitandi samgongu – og helst øllum løgtinginum, tí allir flokkar tóku undir við fíggjarlógini.
Eg havi sera ilt við at síggja nakrar visiónir, raðfestingar ella politikk í nýggju fíggjarlógini. Einastu greiðu ábendingar eru, at nýggir tunlar, nýggir vegir og onnur áhugamál í økjunum hjá fíggjarnevndarlimunum skulu fremjast, og hetta skal fíggjast við sparingum á m.ø. hesum økjum:
- Fólkum við sálarligum breki, ungdómum við atferðartrupulleikum og onnur slík
- Útbúgving
- Gransking
- Viðlíkahald av vegum
So avgjørt ikki tað, sum hetta løgting varð valt uppá. Hetta varð eisini gjørt vart við á fundi á Vaglinum 3. apríl í sambandi við at Søgu- og samfelagsdeildin hevði tikið avgerð um, ikki at taka nýggjar næmingar inn næsta ár.
Uni Árting gjørdi vart við, at vit mugu sjálvi taka við læru til næsta val og ikki loyva persónum framat, sum ikki trúgva uppá ungdómin og hansara virði. Hanus Kamban vísti á, at okkara tíð er hótt av syndran og andaligum forfalli, men fyri tað er ikki neyðugt at politikararnir lúta undirbrotliga fyri hesum ráki.
Bókhaldararnir í fíggjarnevndini ynskja at spara, serliga uppá almennu rakstrarútreiðslurnar, og ístaðin gera arbeiðsskapandi íløgur, og sambært fíggjarnevndini eru allar lønarútreiðslur rakstrarútreiðslur. Sambært Niels Christiani Nolsøe er hetta ikki gongd leið, tí játtanir til útbúgvingarøkið er íløga í vinnuligan framburð, ikki almenn rakstrarútreiðsla.
Og okkurt bendir eisini á, at fíggjarnevndin ikki júst hevur økt um sína virðing millum manna. Heiða Nolsøe og Mortan Østerø lýstu støðuna soleiðis: Tað kenst eins og peningur og egin áhugamál ganga hond í hond í fíggjarnevndini. Fíggjarnevndin er júst sum ein barnagarður, har tað ræður um at fáa mest til sín sjálvs! ‒ Vit vilja hava veruligar raðfestingar ‒ raðfestingar, sum hoyra framtíðini til.
Heldur ikki Uni Arge dugdi at síggja nakrar politiskar raðfestingar ella politikk. Tvørturímóti segði hann seg vera troyttan av politiska glantrileikinum um kontur og bókhald í løgtingsins fíggjarnevnd, og eftirlýsti veruligan politikk, politiskar stevnur og dreymar um landsins framtíð!
Orsøkin at fíggjarnevndin fór at málsviðgera segðist vera, at fíggjarlógaruppskotið vantaði visiónir, raðfestingar og politikk. Ásannast má, at hvørki eg, ella nakar eg kenni, hava lagt til merkis visiónir, raðfestingar ella politikk – annað enn “sektin á hvat annar fær, eg skal sæta mær”.
Men kanska vóru tað ikki vantandi visiónir, sum vóru orsøkin til, at fíggjarnevndin sjálv tók um endan, men heldur eitt ynski at prógva, at brúk er ikki øllum akademikarunum í fyrisitingini. Vónandi hevur fíggjarnevndin til komandi viðgerðir lært, at ein fíggjarlóg er meira enn debet og kredit, og at tilgongdin at gera eitt fíggjarlógaruppskot er ein størri biti, enn nakrir tilvildarligir tinglimir eru førir fyri at fara undir. Tíverri eri eg bangin fyri, at ið hvussu er formaðurin í fíggjarnevndini ikki hevur ásannað nakað, men kanska vil hann bara ikki viðganga mistakið alment.
Vit fáa at síggja í heyst hvussu leikur fer.


text:
Putlarbeiðið ella dagdvølja
30. desember 2015
Dagarnir millum jóla og nýttár, hava vit ikki nógv annað arbeiðið fyri, enn vanligu gongdina í fjósið. Sostatt er ein gyltur møguleiki, at takast við okkurt, ið brýtur frá tí dagliga.
Ikki nøkrum at siga, so hevur jólaveðrið veri skiftandi. Tær góðu løturnar hava vit m.a. vant ungar hundar. Hetta meta vit at vera, sera týdningarmikið arbeiðið.
Løturnar, tá ilsligt var uttandura, hava vit fingist við at útstappað veðrahøvd. Hetta arbeiðið krevur nógva tíð. Her verður sjálvur skølturin settur saman og tá er gott við fleiri fermun hondum.
Vilt tú vita meira um at útstappað veðrahøvd, so er eitt lítið videoklipp um gongdina her


text:
Fiskaaling.fo: Alivinnan gevur eitt stórt íkast til matvøruframleiðslu í øllum heiminum. Tó finnast eisini viðurskifti, ið hava elvt til týðandi stríðsmál.
Eitt nú møta útbyggingar og ynski um økt virksemi - serliga í ríkum, demokratiskum londum - í vaksandi mun mótstøðu orsakað av ósemjum um sosial og vistfrøðilig árin – bæði jalig og neilig.
Greinin leggur fram úrslit frá eini røð av verkstovum, har altjóða granskarar hava kannað og samanborið sosialvistfrøðiligar avbjóðingar, sum gera seg galdandi í ávikavist Kanada, Føroyum, Íslandi, Noregi og í Svøríki. Hesar samanberingarnar millum londini geva eitt heilt serligt innlit í ymiskar avbjóðingar fyri stýringini av alivinnuni. Hetta eru viðurskifti, sum ikki eru lýst áður í sambandi við alivinnuna.
Kanningin vísir eitt nú, hvussu ein møguligur vøkstur í alivinnuni kann ávirkast av ymiskum manngjørdum viðurskiftum, so sum atgongd til aliøki, viðurskifti við aðrar vinnugreinar, politiskar avgerðir og vantandi reglugerðir.
Knud Simonsen er millum teir tilsamans 11 granskararnar, ið hava skrivað greinina, sum er útgivin í Marine Policy. Leiðandi høvundurin er Nathan Young frá University of Ottawa, Kanada.
Leinkja til greinina er at finna á heimasíðuni hjá Fiskaaling
Um tú veitst okkurt, sum VP ikki veit - skriva so til vp@vp.fo


text:
Atgongumerki til KÍ - FC Luzern
Atgongumerkir til seinna dystin ímillum KÍ og FC Luzern sum verður á Svangaskarðið hósdagin kl. 18.00 kunnu keypast í forsølu á atgongumerki.fo.
Forsølan av atgongumerkjum er bert umvegis okkara netskipan, og heldur hon áfram til hósdagin kl. 16.00. Um tað ikki er útselt tá verður durðasøla har prísurin á atgongumerkjunum hækkar til 150 kr. fyri vaksin og 100 kr. fyri børn.
Børn undir 7 ár sleppa ókeypis inn, men hesi skulu eisini hava eitt atgongumerki at vísa við dyrnar, hettar fæst eisini á netskipanini.
Øll eru hjartaliga vælkomin, bæði KÍ fjepparar og onnur áhugaði.
Hava tit trupuleikar við at keypa, kunnu tit ringja til Atgongumerki.fo á tlf. 308500.


text:
Hospice í Føroyum
28. august 2019
Doyggjandi sjúklingar og teirra avvarðandi skulu hava møguleika at koma á hospice, ta síðstu tíðina av sjúkraleguni.
Flestu teirra ynskja ikki at blíva innløgd á sjúkrahús, og heimasjúkrarøktin setir alt inn, sum tey yvirhøvur kunna, fyri at hjálpa sjúklingi og avvarðandi at vera heima so leingi sum gjørligt.
Støðan gerst tíverri, tó væl skiljandi, oftani ótrygg fyri tey avvarðandi, sum skulu ígjøgnum nógv saman við sjúklinginum hesa síðstu tíðina.
Í verandi løtu er ein palliativ eind á B6 fyri krabbasjúklingar, við plássi fyri 2 sjúklingum, og hava sjúklingar og avvarðandi, havt stóra gleði av hesum tilboðnum.
Umstøðurnar á sjúkrahúsdeildunum, við yvirbelægningi hvønn dag, eru ikki gearaðar til at taka hond um palliativa sjúklingin, ið liggur til tað síðsta, og enn minni avvarðandi. Sjúklingabólkarnir, ið eg meini við, eru langtíðar sjúkir og at enda terminalir sjúklingar við nýrasvíkjan, lungasvíkjan, hjartasvíkjan, ALS, M.S. og aðrar sjúkur.
Tey mugu ofta bíða í tímar í móttøkuni, fyri síðani at enda at liggja úti á gongini uppi á sjálvari deildini, millum rópandi, dementar og óðar sjúklingar. Hetta er óvirðiligt og ikki nøktandi.
Hví ikki gera eitt hospice, burturfrá sjúkrahúsdeildunum, at taka ímóti terminalum sjúklingum, har hædd verður tikin fyri støðuni hjá sjúklinginum, og har tey avvarðandi verða tikin hond um av sjúkrarøktarfrøðingum við útbúgving innan hospicefunktión, og við møguleika at fáa atgongd til lækna, prest, sálarfrøðing, socialráðgeva o.l. um neyðugt.
Eitt stað, sum er merkt av friði.
Fyri sjúklingin.
Fyri avvarðandi.
Hospice í Føroyum.
Hetta er eitt av mínum hjartamálum.
❌ við lista B
Jensia Højgaard Kjærbæk, títt valevni á lista B
#Saman um Sambandsflokkin
RN
Aftur


text:
Orð og lag: Steintór Rasmussen
Kavin liggur hvítur nú, sum ein dýna mjúk.
Børn og vaksin – eg og tú – øll so spælisjúk.
Reyðir kinnar, róp og gníst, á sletum og á skíð.
Vit hava øll ein kavavin – og spæla úti frí.
Er hált og ringt hjá bilum nú – á vegnum kavafjøll,
vit hava tíð at ganga nú, tað hava næstan øll,
og tá ið kuldin bítur, kom inn til heitan munn,
so aftur út at spæla øll – glað í kavanum.
Kavahús og kavabløk, kom út, kom út og síggj!
Tað flykrar og so stuttligt er at spæla kavakríggj.
Vit hava gjørt ein kavamann við spaka og við pøs,
sum hevur kular sólbrillur á síni køldu nøs.
At vakna eftir kavanátt, tá alt er bara snjó,
fór dagurin í hvítt og blátt, fór eg í klæði góð.
Føroyar er eitt paradís, í kava fínt og reint,
tá spæla vit og eta ís – til tað er myrkt og seint.


text:
Skakandi tilburðir (10)
Upplestur úr bókunum "Skakandi tilburðir" eftir John S. Myllhamar. Sending frá virknis- og tilhaldsstaðnum "Gloym meg ei" í Klaksvík.
______________________________
"Skakandi tilburðir" er hvønn mikudag klokkan 14:30, endursent hvønn leygardag klokkan 17:00 og hvørt mánakvøld kl 19:00.
Snorri Brend leggur til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Vagnur Michelsen: Sambandsflokkurin má ikki gera sama brølara enn einaferð
Sverri verður lyftur
Vespureiðrið (120) - 16. sept 2019
Erla Olsen ( eldra ) vald til Ársins borgara í Vestmanna 2019
MYNDARØÐ: Jenis av Rana sat einsamallur í samráðingarrúminum í 55 minuttir
Jenis av Rana verður landstyrismaður í uttanríkismálum
Nakrir spurningar til Karin Kjølbro
Ljóðupptøka: Tá Bárður á Steig Nielsen tók við sum løgmaður
Ljóðbrot: Sendistovur í Japan og Ísrael
Samrøða: Kristina Djurhuus Christiansen hevur verið ferðaleiðari í Tibet
Metis - Øll sendingin - 17. sept 2019
Samrøða við Jørgen Niclasen. Eg var ikki bangin tá Bárður fór at tosa við CE og F
Ljóðupptøka: Tá Jógvan á Lakjuni tók við sum tingformaður
Dómur móti Noreg í Evropeiska mannarættindadómstólinum
Samrøða: Búi Tyril hevur búð uttanlands í fleiri ár og útgevur ymisk tíðarrit
So bar ikki til longur - kinkur er komin í samráðingarnar
Ljóðbrot: Elsebeth Mercedis Gunnleygsdóttur fegin um at hava fingið almannamál
MYNDARØÐ: R7 myndir frá samráðingunum í millum BCE og F
Fyrsta reikferðaskipið við X-bógvi latið eigarunum
Rák (40) Pál Weihe um heilsu og heilsuverk í 21. øld
Samrøða við Johan Lútzen: Tað verður AB og H og ikki BCE og F
Samrøða við Bárð Nielsen: Semjan var gjørt við A og H meðan eg var á fundi við CE og F
Tórhallur við Gil: Hvar er samanhangurin?
73 ár síðan føroyingar vrakaðu loysingina
Samband
Postboks 226
FO-600 Saltangará


text:
Jallarnir Sveinur og Eirikur taka við valdinum í Noregi eftir, at Ólavur Trygvason er deyður í ár 1000, og í kap. 35 í Føroyingasøgu fáa vit at vita, at Sigmundur Brestisson nú gerst hirðmaður hjá banamonnum Ólavs kongs, eins og hann hevði verið tað hjá faðir teirra Hákuni jalli . “Jallarnir Sveinur og Eirikur sendu boð út til Føroya til Sigmund Brestisson, at hann skuldi koma á teirra fund. Sigmundur legst ikki á boðini og fer til Noregs og hittir jallarnar norðuri á Løðum í Tróndheimi. Teir taka væl ímóti honum og sera hjartaliga; minnast nú aftur á gamalt vinarlag. Sigmundur gjørdist nú hirðmaður teirra. Teir geva honum Føroyar í len, og teir skiljast í mesta blídni og vinskapi. Sigmundur fer út til Føroyar um heystið.” Hetta við, at Sigmundur fær Føroyar í len, man ikki vera heilt rætt, tí hvørgin teirra man hava havt nakað vald í Føroyum, og orðið len (lánorð úr týskum - Lehn) var ikki komið inn í norrønt mál so tíðliga.
Eirikur jallur Hákunarson var leysingabarn hjá Hákuni Løðujalli. Eirikur var jallur á Løðum í Tróndheimi (uml. 995-1012), har hann ráddi saman við bróðir sínum Sveini jalli Hákunarson. Føroyingasøga sigur, at “teir sótu fyri tað mesta á Løðum í Tróndheimi á faðirleivd síni; mesti styrkur teirra var eisini har, ið teir høvdu ættarbond síni. Tó var Eirikur fremri av brøðrunum í øllum lutum.”
Eirikur jallur var saman við Sveini Tjúguskegg danakongi og svenska konginum Ólavi Skotkonung í badaginum í Svoldur í Oyrarsundi í ár 1000, tá ið Ólavur Trygvason fall. Eftir bardagan í Svoldur gjørdist hann undirkongur hjá Sveini Tjúguskegg í Noregi fram til 1012, tá ið sonurin, Hákun Eiriksson, tók við fram til 1015. Í 1014 fór Eirikur við Knúti Mikla danakongi at taka Ongland. Eirikur var jallur í Northumbria í Onglandi til hann doyði.
Flestu søgur siga, at Eirikur og Sveinur Løðujallar tóku við kristnari trúgv, í øllum førum formelt. Hetta var taktiskt gott, tí teir høvdu tørv á stuðli frá kristnu kongunum í Danmark og Svøríki. Eirikur var ikki sterkari í trúnni enn, at hann lat tað vera trúðarfrælsi í Noreg meðan hann ráddi, hetta var eisini politiskt taktiskt fyri at tekkjast stórmonnunum, sum vóru ógvuliga ónøgdir við kristna harraðið hjá Ólavi Trygvasyni.
Í 1016 mistu Løðujallarnir valdi í Noregi, og Ólavur Heilagi Haraldsson gjørdist kongur.
Keldur:
Føroyingasøga
Hans J. Debes: Føroya Søga 1
Hans J. Debes: Ólavur Haraldsson og Noregs ríki - ein søgu lýsing
Wikipedia


text:
Manchester United hevur í dag kunngjørt keypið av Harry Maguire frá Leicester City. Miðverjin kostar áleið 655 milliónir kónur, sum ger hann til heimsins dýrasta verjuspælara.
Enski landsliðsspælarin hevur gjørt ein seks ára sáttmala, har partarnir eisini kunnu leingja samstarvið við einum ári. Mett verður, at 26 ára gamli Harry Maguire fær áleið 1,6 milliónir krónur um vikuna.
- Eg eri fegin um at hava skift til Manchester United. Eg havi verið glaður fyri tey bæði árini í Leicester, men tá Manchester United bankar upp á, so er tað ein ótrúligur møguleiki, sigur Harry Maguire við heimasíðuna hjá Manchester United.
##med2##
Tað hevur leingi ljóðað í altjóða miðlum, at Manchester United ynskir at keypa Harry Maguire frá Leicester City. 26 ára gamli miðverjin sló sítt navn fast til HM-endaspælið í Russlandi fyri einum ári síðani. Harry Maguire yvirhálar nú miðverjan hjá Liverpool, Vrigil van Dijk, sum heimsins dýrasti verjuspælari.
- Harry er ein av teimum bestu miðverjunum í heiminum, og eri glaður fyri at vit nú hava fingið undirskriftina hjá honum. Hann lesur spælið væl, fyllur nógv á vøllinum og hevur ein góðan eginleika at verða róligur undir trýsti, sigur Ole Gunnar Solskjær, venjari hjá Manchester United.
Manchester United hevur ikki rørt so nógv upp á seg í summar, hóast avrikini í fara kappingarári vóru minni góð. Tó er nógv lagt fyri í verjupartinum, har eisini Aaron Wan-Bissaka er keypur frá Crystal Palace. Fyrsti dystur hjá Manchester United í hesum kappingarárinum verður 11. august móti Chelsea.


text:
Tøknitrygd
- Ein ískoytistrygging til tíni el-tól
Tøknitrygd er meira enn ein vanlig innbúgvstrygging, ið bert veitir endurgjald, tá el-tólið fær el-skaða av til dømis ójavnum streymi.
Tøknitrygd veitir endurgjald fyri allar innanífrá komandi skaðar á elektrisk tól. Tað vil siga feilir, sum henda, og sum ikki hava nakra beinleiðis skaðaorsøk. Eitt dømi er, at sjónvarpið brádliga sløknar og tendrar ikki aftur.
Tøknitrygd er ein ískoytistrygging til tryggingina Familjutrygd, ið fyrst og fremst er ein trygging til títt innbúgv. Tí er neyðugt, at tú hevur teknað Familjutrygd hjá Trygd, um tú ynskir at keypa Tøknitrygd. Um tú hevur Tøknitrygd, so eru el-tólini, ið eru fevnd av tryggingini, tryggjaði, til tey eru 4 ára gomul. Les meira um Tøknitrygd her.
Hevur tú teknað Óhapstrygd?
Óhapstrygd veitir endurgjald fyri allar bráðkomnar skaðar á ávíst privat innbúgv, t.d. fartelefonir, teldlar, koppastell, sofur og klæðir. Bráðkomin skaði er til dømis skaði, har tú av óvart kemur undir tína snildfon, ið dettur á gólv og brotnar.
Les meira um Óhapstrygd her.
- Tak niður faldara um Familjutrygd her.
- Tak niður treytir her.
- Tak niður umsóknarblað her.
- Fá eitt óbindandi tilboð


text:
Runavíkar kommuna setti á býráðsfundi 28. mai í ár verkfrøðingin Maritu Súsannu Hentze í starvið sum Býarverkføðing, tvs. leiðara á Teknisku deild og tekniska økinum hjá kommununi. Hon er 51 ára gomul, er útbúgvin maskinverkfrøðingur umframt at hava tikið ískoytisútbúgvingar og fleiri ymisk skeið. Hon hevur fjølbroyttar arbeiðsroyndir innan framleiðslu, ráðgeving og undirvísing. Seinastu 7 árini hevur hon starvast sum verkfrøðingur í aðrari kommunu og kennir tí væl til uppgávur og virksemi innan kommunala geiran.
Marita byrjar í starvinum í juli. Runavíkar kommuna ynskir Maritu góða eydnu og bjóðar henni vælkomnari í starvið.


text:
Brádliga er allur tíðindaflutningurin um Glasir-málið steðgaður.
Kvirt sum í grøvini.
Ongar dokumentarsendingar, soleiðis sum vit sóu tað undir farnu samgongu.
Eitt nú tá talan var um meirnýtsluna hjá Johan Dahl viðvíkjandi Strandferðsluni.
Ræðslusendingar sum málið um “Anitu”.
Sendingarnar um ríku reiðararnar, sum var lýst við tveimum dokudrama-sendingum.
Málið um nýtsluna av eini millión í CIP-málinum, málinum um Eysturoyartunnulin.
Ella sum vit sóu tað í Tollmálinum hjá Jørgen Niclasen.
Í málinum um Glasir er talan um ólógliga nýtslu av peningi, peningur er nýttur sum løgtingið ikki hevur játtað.
Tað eru tveir ábyrgdarpersónar í sambandi við Glasir-málið, nevniliga mentaráðkvinnan og Løgmaður, sum varaði av Samferðslumálaráðnum, sum varaði av Landsverki, tá nevnda ólógliga nýtsla fór fram.
Hví tagnaði Kringvarpið – fingið munnkurv, ella hvat?
Áhugaður
Um tú veitst okkurt, sum VP ikki veit - skriva so til vp@vp.fo


text:
Hevur tú hug at arbeiða við at fyribyrgja happing?
Kundi tú hugsa tær at arbeitt miðvíst við motoriskari sansastimbran?
Vit sóknast eftir námsfrøðingum, ið vilja vera við í okkara menningararbeiði og sum ynskja at starvast í einum umhvørvi, har tú kanst verða við til at mynda og seta tín dám á okkara frálíka stovn við óteljandi møguleikum.
Stropin er ein dagstovnur, ið byrjaði sítt virksemi í september 2012, fyri børn úr 0-6 ára aldur. Stovnurin liggur í einum náttúruríkum umhvørvi, har ið náttúran náttúrliga setur sín dám á okkara gerandisdag. Vit hava framúr góðar umstøður bæði innan- og uttandurða, har áhugamálini og trivnaðurin hjá børnunum, eru okkara fremstu endamál.
Vit sóknast eftir:
Námsfrøðingum, ið kunnu arbeiða sjálvstøðugir, eru ja-ligir, duga at samstarva, taka ábyrgd og duga at seta sær mál eins og at skapa ein spennandi og fjølbroyttan gerandisdag, har barnið er í miðdeplinum.
Størvini eru 30-40 tímar viku ætlað námsfrøðingum. Talan er um størv á bæði vøggu- og
barnagarðsstovu. Tað eina starvið á 30 tímar viku er tíðaravmarkað til 31. desember 2019.
Setanarviðurskifti:
Størvini vera sett mánadagin 12. august 2019 ella eftir nærri avtalu. Um ongir námsfrøðingar søkja, verða hjálparfólk sett tíðaravmarkað.
Løn sambært sáttmála millum Føroya Pedagogfelag og Kommunala Arbeiðsgevarafelag Føroya. Arbeiðstíðin er mánadag til fríggjadag kl. 07.15 – 17.00.
Skrivlig umsókn saman við prógvi og møguligum viðmæli/-um skal verða Fuglafjarðar kommunu í hendi í seinasta lagi:
Mikudagin 12. juni 2019 kl. 12.00
Fuglafjarðar kommuna
Ennivegur 38
Fo-530 Fuglafjørður
Ella info@fuglafjordur.fo
Meira fæst at vita um størvini og um stovnin við at venda sær til Annu Joensen, leiðara, á telefon 238041, ella stropin@fuglafjordur.fo.
Námsfrøðingar til dagstovnin Stropan á Kambsdali mai 2019 sum Pdf


text:
Seinasta undirvísingardag 16. mai fóru flestu av starvsfólkunum á Miðnámi í Vestmanna útferð til Saksunar.
Farið varð úr Vestmanna um 13 tíðina við opna bátinum Urðardrangi, og í Saksun var ætlanin at seta fólkini á land í lítlari jollu. Men tá komið var norður fyri Lónna, var fitt av vindi og so mikið óslætt í sjónum, at ikki var hugsingur um at fara í land. Tí vendu vit aftur til Vestmanna, haðani koyrt var til Saksunar.
Í Saksun visti bóndin okkum runt í gomlu Dúvugørðum, og kirkjan varð eisini vitjað. Ein av lærarunum hevði skyldfólk í Saksun, og har varð borðreitt við alskyns góðum føroyskum mati.


text:
GudloysiCast S02E01
Nýggjur partur av GudloysiCast!
Abonnera til GudloysiCast gjøgnum okkara RSS feed ella fá Email fráboðanir tá nýggir partar koma út. Ella… iTunes!
Partur S02E01, 14. juni 2014
Download link
Audio clip: Adobe Flash Player (version 9 or above) is required to play this audio clip. Download the latest version here. You also need to have JavaScript enabled in your browser.
Vertur er Ása Johannesen, og evnið er útmelding úr Fólkakirkjuni. Upptikið 14. juni 2014
Við í sendingini eru Heini Reinert, Sigrið Guðjónsson og Jógvan Jákupßon, sum eisini er miksipultur.
Tónleikurin í byrjanini og endanum er lagið Hancock hjá Jahzzar (Creative Commons, Attribution-ShareAlike 3.0 International License).


text:
Veðurmerki
Veðurmerki er tekin ella merki, ið kann eygleiðast í náttúruni, og sum var hildið at geva ábending um veðurlagið. Tað kundi vera at eygleiða, hvussu kríatúr bóru seg at, t.d. at seyður stoytir uppundir kulda, ella tað kundi vera at meta um komandi árstíð eftir hvussu veðrið roynist ein ávísan dag, t.d. at sum fyrsti hundadagur er, soleiðis fer summarið at vera.
Veðurmerki knýtt at døgum:
- sum fyrsti hundadagur er, soleiðis fer summarið at vera.
Veðurmerki knýtt at djórum:
- Tá seyður stoytir, er kuldi væntandi.
- Tá ketta vaskar sær upp um oyruni, er regn væntandi


text:
Jenis av Rana. Helst onki samgonguskjal fyrrenn hósdagin
Jenis av Rana, formaður í Miðflokkinum, segði við miðlarnar, sum vóru í løgtinginum í kvøld, at hann væntar ikki, at samgonguskjalið verður undirskrivað í morgin, segði Jenis við portal.fo í gjárkvøldið.
Portal.fo skrivaði eisini:
- Teir hava reinskrivað í kvøld, og einar tvær síður skulu skrivast afturat. So mikudagin ella hósdagin kanska mest sannlíkt, at tað verður hósdagin, at samgonguskjal verður undirskrivað, segði Jenis av Rana.
- Teir hava reinskrivað í kvøld, og einar tvær síður skulu skrivast afturat. So mikudagin ella hósdagin kanska mest sannlíkt, at tað verður hósdagin, at samgonguskjal verður undirskrivað, segði Jenis av Rana.
skrivaði portal.fo í gjárkvøldið - lesa alla grinina her https://portal.fo/dagur-20976/samgonguskjal-helst-ikki-undirskrivad-i-morgin.grein
Mest lisið í farnu viku
Vagnur Michelsen: Sambandsflokkurin má ikki gera sama brølara enn einaferð
Sverri verður lyftur
Vespureiðrið (120) - 16. sept 2019
Erla Olsen ( eldra ) vald til Ársins borgara í Vestmanna 2019
MYNDARØÐ: Jenis av Rana sat einsamallur í samráðingarrúminum í 55 minuttir
Jenis av Rana verður landstyrismaður í uttanríkismálum
Ljóðupptøka: Tá Bárður á Steig Nielsen tók við sum løgmaður
Nakrir spurningar til Karin Kjølbro
Ljóðbrot: Sendistovur í Japan og Ísrael
Samrøða: Kristina Djurhuus Christiansen hevur verið ferðaleiðari í Tibet
Metis - Øll sendingin - 17. sept 2019
Samrøða við Jørgen Niclasen. Eg var ikki bangin tá Bárður fór at tosa við CE og F
Ljóðupptøka: Tá Jógvan á Lakjuni tók við sum tingformaður
Dómur móti Noreg í Evropeiska mannarættindadómstólinum
Samrøða: Búi Tyril hevur búð uttanlands í fleiri ár og útgevur ymisk tíðarrit
So bar ikki til longur - kinkur er komin í samráðingarnar
Ljóðbrot: Elsebeth Mercedis Gunnleygsdóttur fegin um at hava fingið almannamál
MYNDARØÐ: R7 myndir frá samráðingunum í millum BCE og F
Fyrsta reikferðaskipið við X-bógvi latið eigarunum
Rák (40) Pál Weihe um heilsu og heilsuverk í 21. øld
Samrøða við Johan Lútzen: Tað verður AB og H og ikki BCE og F
Tórhallur við Gil: Hvar er samanhangurin?
Samrøða við Bárð Nielsen: Semjan var gjørt við A og H meðan eg var á fundi við CE og F
73 ár síðan føroyingar vrakaðu loysingina
Samband
Postboks 226
FO-600 Saltangará


text:
Klassakampur, kvinnukampur, klimakampur
2019-08-23 08:05
Ja, mangt er at stríðast fyri, og hesi eru nøkur av teimum, sum eg havi valt at stríðast fyri.
Øll hanga tey so ella so saman. Tey líkasum treyta hvørt annað. Og øll bera tey hitt fagra hugtak ”Frælsi” í sínum skjøldri.
Eg eri vinstravend.
Tí mær hóvar ikki, at menniskjuni verða latin fyrilitaleyst upp í hendurnar á fríu marknaðarkreftunum, sum einans hava peningaligan profit fyri hin einstaka sum endamál.
Fríi marknaðurin skal hava greiðar karmar, so ongin verður snýttur, og ongin spekulantur verður løntur. Og atlit skulu altíð takast til náttúru og menniskju.
Tí lívið er ein perlurekkja av dýrabarum minuttum. Hvør einasta menniskja og hvør einasti minuttur hava sama virði. Tí skal ongin liva í fátækt og kúgan, men hava javnbjóðis møguleikar at skapa sær eitt virðiligt lív. Uttan mun til um tey eru fødd rík ella fátøk.
Mítt politiska projekt
Sum sosialdemokratur er mítt politiska projekt heilt einfalt hitt norðurlendska vælferðarmodellið:
Eitt samfelag, sum byggir á eina samfelagskontrakt um rættindi og skyldur. At vit skulu gera okkara skyldu við at arbeiða, rinda skatt og luttaka, tá vit eru før fyri tí. Og har vit kunnu krevja okkara rætt, tá vit hava tørv á hjálp frá felagsskapinum.
Eitt samfelag..
Har fólkið er væl upplýst og hevur fría atgongd til skúla, útbúgving, mentan og list.
Har arbeiðsmarknaðurin er væl skipaður, so øll hava góð arbeiðs- og lønarkor.
Har vit rinda skatt til felagsskapin; tey stóru og sterku væl meira enn tey skerdu og sperdu.
Har vinnan og tað almenna hava atgongd til heimsins bestu arbeiðsmegi: Ein kreativan og fleksiblan hóp av sunnum, úthvíldum og væl skikkaðum starvsfólki.
Har ójavnin er ikki ov stórur millum høg og lág.
Har vit vilja skapa heimsins besta barnaland, har børn sleppa at vera børn, og ung sleppa at vera ung.
Har vit skapa bestu fortreytir fyri at sameina familju- og arbeiðslív, og reellur møguleiki er at byggja reiður undir lesnaði/læru.
Har bústaður er ein mannarættur.
Har vit hava sterkt public-service, frítíðartilboð og fólkaupplýsing.
Har burðardygd og javnvág eru ráðandi í øllum lutum: Sosialt, búskaparliga, landafrøðiliga og umhvørvisliga.
Har vit handfara og virðisøkja okkara avmarkaða náttúrutilfeingi so skynsamt, sum til ber.
Har vit taka medábyrgd fyri støðuni í heiminum, bæði viðvíkjandi verðurlagsbroytingum, flóttafólkum, arbeiðskorum, brúkaravernd og fátækadømi.
Har øll hava javnbjóðis rætt at vera seg sjálvi, at skapa sær eydnuna, at elska og liva, sum teimum lystir, so leingi tað ikki skaðar onnur.
Har vit fyrst og fremst taka okkum væl av teimum sjúku, gomlu og veiku.
Ja, at vit hava eitt samfelag, har øll hava møguleikan at gerast vinnarar í lívsins lottaríi, ikki bara tey, sum eru fødd við eini silvurskeið í munninum, men øll!
--
Eg stillaði fyrstu ferð upp og varð vald í 2011. Á valinum í 2015 bjóðaði eg meg fram aftur, varð vald og fekk álitissessin sum landsstýriskvinna í skúla- og mentamálum.
Eg eri nú 47 ár og útbúgvin lærari og havi arbeitt sum lærari, journalistur og kunningarfólk. Eri gift við Arnbjørn Ó. Dalsgarð av Velbastað, og vit eiga trý vaksin børn.
Rigmor Dam, Javnaðarflokkurin
--
Tekstin skrivaði eg eftir áheitan frá Demokratia.


text:
Serbi úr Syrianska til 07 Vestur
Annar spælarin í dag at leggjast afturat hópinum hjá 07 Vestur, er Nikola Krcmarevic, sum kemur úr næstbestu deildini í Svøríki til 07 Vestur.
26-ára gamli verjuleikarin, sum eisini kann spæla verjukendur miðvallari, hevur seinasta árið spælt í Syrianska í Superettan, sum er næstbesta deildin í Svøríki. Áður hevur hann spælt í bestu deildini í Serbia og Rumenia, umframt í næstbestu deildini í Grikkalandi.
07 Vestur hava sum mál at staðfesta pláss sítt í bestu deildini hetta komandi kappingarárið, og leitað hevur verið eftir leikarum at styrkja hópin hjá Paula Poulsen. Við tilgongdini í dag av Kyrylo Silich og Nikola Krcmarevic, eru vónirnar betri um framgongd í mun til í fjør, tá liðið endaði á 9. plássi.


text:
Stutt og greið fakta um fartelefonir, tráðleyst internet og kanningar:
Galdandi mikrobylgju geislahámørk, sum t.d. Danmark og Noreg hava, taka bara hædd fyri akuttari upphiting av kroppinum – og ikki fyri biologiskari ávirkan.
Ein fartelefonsamrøða krevur bara heilt veika geilsastyrki frá fartelefonmastrum (0,00001µW/m²)? Vanlig geislastyrki í Føroyum er millum 20-2000µW/m².
Um tráðleyst internet ella tráðleys heimatelefon eru í bústaðinum, verða øll sum inni eru geislaði hvørt sekund allar 24 tímarnar av døgninum.
Mikrobylgjur fara inn í kroppin og út aftur hinumegin og raka hvørja einastu kyknu í kroppinum.
Fartelefonmennarar, sum Motorola, gjørdu hundraðtals kanningar, sum greitt vístu, at mikrobylgjurnar frá fartelefonum vóru heilsuskaðiligar og at hetta var langt áðrenn nøkur fartelefon kom á marknaðin. Sí langa listan við hesum kanningum í ókeypis bókini hjá Robert C Kane.


text:
Georg L. Petersen nýggjur tíðindaleiðari í KvF
mentan14-05-2019 - 12:03 - Jóanis Nielsen
Georg L. Petersen, sum í fleiri ár hevur verið redaktørur á Degi & viku og kjaksendinum, er settur sum tíðindaleiðari í Kringvarpi Føroya.
Georg L. Petersen hevur drúgvar royndir í miðlaheiminum. Hann hevur starvast sum ábyrgdarblaðstjóri og blaðstjóri á Dimmalætting og sum tíðindaleiðari í SVF.
Georg er útbúgvin Cand.public, sum er ein kandidatútbúgving innan journalistikk, frá Lærda Háskúlanum í Aarhus. Hann hevur eisini lokið journalistútbúgvingina á Journalistháskúlanum í Aarhus.
Georg tekur við sum tíðindaleiðari eftir Heina Gaard, sum hevur verið virkandi tíðindaleiðari. Georg L. Petersen tekur við starvinum beinanvegin. Tríggjar umsóknir vóru til starvið, tað skrivar KVF.


text:
23 liš hava tilmeldaš luttųku; Flog 1 liš, Ljósiš 6 liš, HF 9 liš og Stųkk 7 liš.
Leygardagin kl. 12.00 byrjar kappingin hjį pinkum og smįgentum, og uml. kl. 14.15 heldur kappingin fram viš gentum, unglingum og kvinnum. 4 tey bestu lišini ķ hvųrjum aldursbólki hendan dagin sleppa vķšari til finaluna, sum veršur sunnudagin kl. 14.00. Stigatųlini frį bįšum dųgunum verša lųgd saman, og taš lišiš, sum hevur hęgsta samanlagda stigatal, gerst fųroyameistari.
KVF kemur at senda beinleišis frį kappingini ķ sjónvarpinum sunnudagin.
Av tķ at hųllin į Hįlsi eisini veršur karmur um HM vikuskiftiš beint aftanį, 6.-7. juni, verša umstųšurnar til FM og HM tęr somu. FM veršur sostatt ein royndarsżning til HM.


text:
Eiður Smári Guðjohnsen
Eiður Smári Guðjohnsen (føddur 15. september 1978) er ein íslendskur professionellur fótbóltsleikari, ið spælir við norska felagnum Molde FK sum álopsleikari ella framsøkin miðvallaleikari.
Hann hevur fyrr spælt fyri enska Premier League felagið Chelsea og spanska La Liga felagið FC Barcelona og spældi við enska felagnum Bolton Wanderers tvær ferðir við fjúrtan árum ímillum. Hann var liðskpari á Íslendska fótbóltslandsliðnum til venjarin Ólafur Jóhannesson yvirtók liðið. Gjøgnum sína professionellu karrieru hevur Eiður Smári skorað yvir 150 mál í øllum kappingum við feløgum sínum og á landsliðnum.
Hann er sonur Arnór Guðjohnsen, ið er fyrrverandi professionellur fótbóltsleikari, ið ofta verður mettur at vera ein av bestu íslendsku fótbóltsleikarum yvirhøvur, ið hevur vunnið meistaraheiti í Niðurlondum, Spania, Onglandi og Champions League. Eiður Smári spældi sín fyrsta landsdyst fyri Ísland sum útskiftari, ið varð skiftur inn fyri pápa sín í 1996 og er toppskorari á íslendska landsliðnum við 26 málum higartil (11. juni 2016) í 86 dystum.
KeldurRætta
- ↑ 1.0 1.1 1.2 Hugman, Barry J., ed. (2010). The PFA Footballers' Who's Who 2010–11. Edinburgh: Mainstream Publishing. p. 179. ISBN 978-1-84596-601-0.


text:
Instinkt yvir trúgv.
“Once more into the fray.
Into the last good fight I’ll ever know.
Live and die on this day.
Live and die on this day.”
Filmurin “The Grey” sendi mínar tankar ímóti hesum.. Eg metið hendan at verða meira viðkomandi gudloysi.fo enn tað eg skrivaði seinast 🙂
faktiskt so er tað teir seinastu 5 minuttirnir av filminum sum tað snýr seg um, so major spoiler alert her! eg fari at avsløra hvat gongur fyri seg teir seinastu 5 minuttirnir..
Liam Neeson (John Ottway) er last man standing. fleiri mans hava verið í Anchorage og arbeitt í eina óstaðfesta tíðarlongd og nú er tíð til at fara heimaftur. Teirra flogfar við eini 20 ferðafólkum í dettur niður og 7 yvirliva. hesir 7 finna skjótt út av at úlvar eru í nánd, og úlvarnir eru sjálvt sakt ikki serliga glaðir fyri at teir eru har, eftirsum at tað er so tætt við har úlvarnir hava teirra “den” (heimstaður av onkrum slag) í mangul av einum føroyskum orði.
Liam Neeson er jú ein awesome bad ass sum bara dugir alt.. modern day McGuyver! Hesir 7 mans fara at leita sær eftir tekin uppá sivilsatión, men tað er nemmari sakt enn gjørt(annars hevði tað jú verið ein keðiligur filmur). Liam finnur uppá at festa patrónir í endan av einum pinni so at patrónirnar eksplodera tá man prikar úlvarnir við teimun.. sjálvandi við gaffa tape(jaja!).
teir berjast nakrar ferfðir við úlvunum og úlvarnir eru eitt sindur grovari til at drepa etc. etc..
vit koma so niður til ein mann.. Liam Neeson!
Liam er nú komin so langt á sínari ferð, og er vísur í at úlvarnir fara ikki so langt eftir honum. Men hann er hóast alt einans eitt menniskja, og hann er plaseraður í einum so óhóskandi staði fyri eitt menniskja at verða í uttan skjóltur, at hann sær onga vón fyri framman. Hann fer at brøla ímóti skýggjunum eftir hasum gudinum sum restin av hansara deyða fylgji hava verið trúfast ímóti, sjálvt um einki hjálpti. Eg minnist ikki orðarætt hvat hann segði, men tað er eitt sindur líkamikið. Tað ljóðaði nøkunlunda sum hetta(um tað hevði verið á føroyskum): “GUUD! um tú er har so gev mær tekin uppá at tú lurtar! hjálp mær vekk herfrá og eg skal trúgva uppá teg í allar ævir! Eg havi ikki brúk fyri at síggja tekin seinni, men BEINT NÚ!..”
Fuglarnir syngja og ein á buldrar í nærheitinið..
hann reisir seg upp og øðin í honum er tíðilig, hann veit at einki fer at henda. Hann vendir sær og sær nú at hann hevur gingið beint ímóti sjálvum heimstaðnum hjá hesum (rættiliga) stóru úlvunum. Fuck. Fleiri av úlvunum ganga upp ímóti honum, men tann størsti gevur tekin til hinar um at halda seg vekk. Alpha vs Alpha! The showdown!
Hvat ger Liam? grætir? nei.. gevur upp? heldur ikki..
Hann hálar tríggjar “kyllingar” (spruttfløskir uppá 2cl) úr einum lummar og tape og ein knív fram! (jaja.. hollywood).
Hann tekur um fløskuhálsarnar og klistrar tær fastar til vinstra neva, klistrar síðan knívin fastan í høgra neva.. brýtir meginpartin av fløskunum av og hyggir eftir alpha úlvinum og BAM! filmurin er liðugur!
hví ólukkan havi eg skriva hetta?
well.. eg havi prøva at verið desperatur í ungum aldri, og eg havi prøva sálarligt stress sum hevur havt fysiskar effektir við sær, so sum blóðtrýst so høgt at alarmklokkir ringja og ambulancan stendir stand-by, massar av migrenu og panikk anfall.. bad trip, man!
Eg havi eisini prøva at fingi at vita at eg ikki havi nøkur foreldur longur, eg havi sæð eina frammtíð har eg einki hevði at venda heim til. Entin eri eg skítbýttur, fyri at vilja klára meg sjálvan, ella eri eg, og øgiliga nógv onnur, bara útvikla á ein hátt har man ikki kann stýrast av popularitetið. tað er populert at trúgva. asbest var eisini populert einaferð..
har var tó ein dagur í suðuroynni.. har eg heilt seriøst brølaði upp ímóti skýggjunum í øði, tí eg var frustreraður og vilstur og tað var óluksáliga ringt veður og eg stóð mitt á onkrum fjallið og visti ikki hvønn veg eg vendi.. bókstaviliga talt! hetta kundi ljóða sum myndatala, men tað er tað ikki 😛 eg eri ikki SO kliché-glaður..
eg bað handan har jahve um hjálp og BAM! uppá fá sekund steðgaði vindurin og regnið og har bleiv klárur himmal! imagine my surprise 😛
eg klóraði mær í skallanum og sá undarligur út í groninið allan vegin heim (eg fann heim tí nú sá eg hvar eg var).
har fekk eg so heilt sikkurt okkurt at hugsa um(eg havi verið eini 14-15 ár), og longu har gjørdi eg hvat eg havi gjørt líka síðan! hugsa fyrst ístaðin fyri bara at trúgva!
sjálvandi broytist veðrið soleiðis! hatta er ikki nakað nýtt fenomen.. eg veit at fleiri onnur høvdu runnið grátandi og flennandi samstundis, beint í tí lokalu samkomuna fyri at fáa onnur at drukna meir í heimsins mest umdiskuteraðu bók.. spikapettið/bíblian 🙂
lortalív í verðuleikanum ergo fantastiskt lív í sinninum tí at jahve bara argar teg eitt sindur fyri at vita um tú enn er “game”? nei takk..
seriøst..
hvat við hesum: lortalív tí shit happens, og lær teg at handfara tinginið so lortið einki hevur at siga í framtíðini? ja takk 🙂
jú meira erfaringar tú hevur við ymiskum tingum, jú meir klárar tú at handfara, og tú fært eitt sterkari sinnið etc etc..
Fylgji heilanum ístaðin fyri oyrunum.. <– hatta var eg 😉 kvotera so galið tit vilja.
nógvar ymiskar royndir eru í lívinum. rein tilfeldigheit. kanska okkurt menniskja hevur sett teg út fyri tí.. neyvan nakað alt vitandi alt alt kríatúr sum í roynd og veru er sum ein 5 ára gamal við insektum og einum forstørrilsisglasið (minnist ikki hvør segði hatta).
Don´t sweat the small stuff – Kevin James
alt er small stuff í sísta enda 😛
Endin.
Merki: Gudloysi, Liam Neeson, Stress, The Grey, trúgv


text:
Hvat fanin billar pávin sær inn?
Tit mugu orsaka mær málburðin, men álvaratos, hvat fanin billar pávin sær inn?
Eg mundi sett ein kakubita í hálsin herfyri tá eg á BBC News sá pávan siga á sínari vitjan til Onglands at gudloysingar eiga at biða um umbering fyri tey stórstu fólkamorðini í vesturheiminum í nýggjari tíð, nevniliga fyri Hitler og Stalin.
Joseph Ratzinger, eisini kallaður Benadikt XVI, hann er pávin í løtuni, var sjálvur í Hitlerjugend tá hann var 14 ára gamal. Hann vaks upp í Bayern. Gaman í, tað var lóg í Týsklandi í 1939 at allir 14 ára gamlir dreingir skuldu vera limir, so hann hevði helst ikki nógv í at velja. (more…)


text:
Kvinnuligir føroyskir politikarar, útinna ikki sína uppgávu!
Hví skulu kvinnur velja kvinnulig umboð á Ting?
Síðuleypandi við javnstøðu og magtjavnvág, so má roknast við, at ein av høvuðs orsøkunum fyri at kvinnur skulu velja kvinnur á Ting verða, at kvinnur betur umboða virðini, sum liggja kvinnuni næst.
Fyri at røkta hesa uppgávu, so eiga kvinniligu umboðini á Tingi, eisini at samskifta við hendan veljaraskarðan, soleiðis at veljarin kennir seg aftur í Løgtings arbeiðinum.
Tað hevur tíverri eydnast mannligu politikarum, at fáa okkara kvinnuligu politikararnar, at láta við steggjanevi.
Eg trúgvi, at stórur partur av Føroya kvinnum, stinga fingranar djúpt inn í oyrini, tá tær hoyra um Makrel, fiskiloyvir, fiskidagar, burðadyggan fiskiskap o.l.
Hetta er eisini reint steggjagvakk. Ikki soleiðis at skilja at kvinnan ikki skilir, men kvinnan hevur ikki fyri vana, at fyrihalda seg sjólívið, sæð út frá tekniska/fyrisitingarliga sjónahorninum.
Kvinnuligu politikararnir áttu, at upplýst føroysku kvinnuni, við heilt vanligum orðum og setningum, hvat førdi fiskivinnu politikkurin hevur at merkja fyri tær og fyri restina av Tjóðini. Heldur enn at betra um skúlaviðurskiftini hjá okkara børnum, byggja nýtt heim til okkara sálarligu sjúku, taka betur hond um okkara eldru og óhjálptu, geva einligum forsyrgjarum betri umstøður, ja í heila tikið at bøta um okkara bleytu virðir, so velur Samgongan at geva útvaldum føroyingum og útlendingum uml. 1 mia kr um árið, væl at merkja hvørt ár, heldur enn at taka hesar inntøkur í Landskassan.
Vit kundu eisini nevt nøkur av harðaru virðunum, so sum tørvin at útbyggja samferðslukervið við tunnlum osfr.
Hetta skriv er sjálvandi provokerandi, men verðuleikin er, at kvinnur duga betur at virðismeta hesi virðir, sum eru alneyðug fyri at ein Tjóð, er ein vælvirkandi og virðilig Tjóð. Eg vil heita á kvinnuligu politikararnar, at fara undir tað møtimyklað arbeiði, at samskifta við føroysku kvinnurnar um hetta evnið, soleiðis at tær kenna seg aftur í førdað landspolitikkinum.
Hví skulu kvinnur velja kvinnur á Ting, um kvinnuligu umboðini ikki verja áhugamálini hjá kvinnum?
Um fólk fara at hanga seg í, at hetta er eitt mansjovonistiskt skriv, so havi eg ikki megna, at framlagt greiða boðskapin og so taki eg skrallið av tíð.
Rói Egholm


text:
Gerðabók
BI/
62. fundur
Ár 2019, fríggjadagin, 15. mars, kl. 10.00, varð tingfundur settur.
Jógvan á Lakjuni, løgtingsmaður og landsstýrismenninir Høgni Hoydal, Kristina Háfoss, Eyðgunn Samuelsen og løgmaður og ríkisumboðsmaðurin vóru ikki á fundi.
Til viðgerðar:
1. Atkvøðugreiðsla um skrivligan fyrispurning nr. S-14/2018 til Sirið Stenberg, landsstýrismann, frá Kaj Leo Holm Johannesen, viðvíkjandi leiðslustøðuna í føroyska Sjúkrahúsverkinum og á Landssjúkrahúsinum
Samtykt uttan atkvøðugreiðslu, at fyrispurningurin skal svarast
2. 1. viðgerð av tingmáli nr. 155/2018: Uppskot til løgtingslóg um broyting í løgtingslóg um fyrisiting av sjófeingi (Flyta kvotur yvir um ár)
Málið beint í Vinnunevndina
3. 1. viðgerð av tingmáli nr. 156/2018: Uppskot til samtyktar um, at ung fáa ókeypis trygdarskeið fyri manning á fiskiskipum
Málið beint í Vinnunevndina
Fundur niðurlagdur kl. 13.17
Fundur uppafturtikin kl. 13.30
4. 1. viðgerð av tingmáli nr. 157/2018: Uppskot til løgtingslóg um broyting í løgtingslóg um landsjørð (Býti av keypspeningi fyri landsjørð)
Málið beint í Vinnunevndina
5. 1. viðgerð av tingmáli nr. 158/2018: Uppskot til løgtingslóg um at breiðka vegateinin Oyndarfjørður-Hellurnar
6. 1. viðgerð av tingmáli nr. 159/2018: Uppskot til eykajáttanarløgtingslóg fyri mars 2019
Tingmálini nr. 158 og 159/2018 vóru viðgjørd undir einum og beind í Fíggjarnevndina
7. 1. viðgerð av tingmáli nr. 161/2018: Uppskot til løgtingslóg um at breiðka vegateinin til Funningsfjørð
8. 1. viðgerð av tingmáli nr. 162/2018: Uppskot til eykajáttanarløgtingslóg fyri mars 2019-2
Tingmálini nr. 161 og 162/2018 vóru viðgjørd undir einum og beind í Fíggjarnevndina
9. 1. viðgerð av tingmálinr. 163/2018: Uppskot til løgtingslóg um ráðgeving til foreldur, í sambandi við ætlanir um fosturtøku og aðrar bráðkomnar trupulleikar
Málið beint í Trivnaðarnevndina
10. 1. viðgerð av tingmáli nr. 168/2018: Uppskot til løgtingslóg um broyting í løgtingslóg um áseting av skatti (Hækkaður barnafrádráttur)
Málið beint í Fíggjarnevndina
11. 1. viðgerð av tingmáli nr. 171/2018: Uppskot til løgtingslóg um broyting í løgtingslóg um sjúkrahúsverkið (Áseting um fylgjara)
Málið beint í Trivnaðarnevndina
12. Framløga
Formaðurin boðaði frá, at Fíggjarnevndin hevur lagt fram álit í tingmáli nr. 88/2018: Uppskot til løgtingslóg um broyting í løgtingslóg um avgjøld við skráseting av motorakførum (Leingja freist til 31. desember í 2020)
Frávik:
Formaðurin las skriv frá løgtingsmonnunum Jørgen Niclasen, Bárði Nielsen, Jenis av Rana, Jógvani Skorheim, Jacob Vestergaard og Kaj Leo Holm Johannesen, um at víkja frá § 85 í Tingskipanini frá øllum tíðarfreistum á øllum viðgerðarstigum í løgtingsmáli nr. 155/2018: Uppskot til løgtingslóg um broyting í løgtingslóg um fyrisiting av sjófeingi (Flyta kvotur yvir um ár)
Uppskotið fall 15-0-15
Tikið aftur
Formaðurin boðaði frá, at Jenis av Rana, løgtingsmaður, boðar frá, at hann tekur aftur løgtingsmál nr. 38/2018: Uppskot til løgtingslóg um ráðgeving í sambandi við ætlanir um møguliga fosturtøku. Upp á fyrispurning frá formannin, sambært § 55, stk. 3 í Tingskipanini, tók ongin málið upp.
Formaðurin setti næsta fund at verða týsdagin, 19. mars 2019, kl. 11.00, við hesi dagsskrá:
12. Framløga
Fundur lokin kl. 19.45
Páll á Reynatúgvu
løgtingsformaður
/Beinta Isaksen
skrivari


text:
Kvæði og kvøðing í Norðurlandahúsinum
Leygardagin hin 21. oktober 2017 skipa Sláið Ring og
Norðurlandahúsið fyri almennum tiltaki um kvæði og føroyskan dans.
Nøkur ár eftir at Norðurlandahúsið varð tikið í nýtslu
í 1983, fóru Norðurlandahúsið og Sláið Ring undir samstarv við føroyskum dansi
og nevndu tiltakið: Dansináttin í Norðurlandahúsinum.
Hettar gjørdist eitt sera kærkomið tiltak hjá dansiáhugaðum,
sum hildu at leingi var at bíða til dansitíðin kom aftur, hjá útisetum, ið vóru
í feriu heima á klettunum og eisini hjá ferðafólki. Men sum tíðin er gingin, eru
tiltøkini um summarið vorðin so nógv, at tíðin er farin frá Dansináttini í tí
líki, hon var.
Sláið Ring hevur tí saman við Norðurlandahúsinum,
gjørt av at flyta og broyta tiltakið. Tiltakið er flutt til seinast í oktober
og verður nevnt: Kvæði og kvøðing. Ætlanin er, at tað skal vera afturvendandi.
Vit vilja eisini gera eina skrá fyri tiltakið. Í høvuðsheitum verður valt ávíst
evni, sum verður lýst við fyrilesti og dansi.
Í ár er evnið Runsivalsstríðið. Hanus Kamban heldur
fyrilestur, Óli á Geilini skipar Runsivalsstríðið og Símun Erik Johannesen
skipar Amunds rímu.
Møguliga eru fleiri, ið ikki kenna so væl omanfyrinevndu kvæði, og tí hava vit
eisini nøkur kvøði og vísur, har vit rokna við at meginparturin av luttakarunum
kann vera við.
Eftir ta føstu skránna er frítt at skipa og kvøða.
Skráin fyri tiltakið: Kvæði og kvøðing 21. oktober 2017 er:
Kl.
16:00 Fyrilestur um
Runsivalsstríðið Hanus
Kamban 45 min
Kl. 17:00 Runsivalsstríðið (143
ørindi) Óli á Geilini 45 min
Lorvíks Páll (65
ørindi) Kathria
Hansen 22 min
Kl. 18:30 Nátturði. Kann keypast í
húsinum.
Kl. 19:30 Vit fara upp á gólv.
Bøhmerlands Dronningen
(23 ørindi) Karstin í Húsinum 10 min
Amunds ríma (80
ørindi) Símun
Erik Johannesen 27 min
Kong Sverke (40 ørindi) Herluf g. Joensen 15 min
Frítt at kvøða, til uml. kl. 22.
Nú skráin er kunngjørd í góðari tíð, er møguleiki at
kunna seg við kvæðini.
Uppskriftin,
sum Óli á Geilini brúkar til Runsivalsstríðið er úr hefti 4, ið Klaksvíkar
Dansifelag gav út í 1975. Hon er ógvuliga lík uppskriftini í Kvaðabók 1, sum er
at finna á heimasíðuni hjá Eysturoyar dansifelag: eystdans.dk.
Símun
Erik Johannesen brúkar eina uppskrift, sum tey hava brúkt í Stórhúsi í Dali. Her
avskrivað av bandupptøku, sum abbi Símun Erik, Jens Ludvík Johannesen hevur
kvøðið. Hendan uppskriftin er at finna inni á heimasíðuni hjá Fótatraðk:
fotatradk.com.


text:
Einaferð livdi føroysk fiskivinna, til egið forderv, av landskassastuðli; nú er øvugt, við einari bólgnandi landsumsiting ið tykist vilja kvala ta vinnu sum hon annars má hava eftir fyri sjálv at kunna yvirliva—men er tilfeingisrenta verulig?
ĺ summum hava vit fyri óvana at renna úr einari veit yvir í hina, í treiskari avnoktan av sjálvum vegnum sum liggur millum veitirnar. Kanska eru veitirnar í so breiðar og vegurin í so smalur, ella soleiðis uppliva vit tað. Ikki so langt síðani—undir einum tíðarskeiði frá seint í 1970unum og upp til byrjan av 1990unum—var føroyskt vinnulív í ólukkumát heft av fíggjarligum stuðli frá tí almenna. Hetta gjørdist við árunum verri og verri, og endaði við at kollrenna landið búskaparliga og medvirka til ta stóru fíggjarkreppu vit fingu í 1992. Men hvat lærdu føroyingar av hesum? Eftir øllum at døma millum lítið og einki, sambært stjórnmálafrøðingin Jógvan Mørkøre, sum vísir á at ídag er aftur ein líknandi støða íkomin, tó við øvugtum fortekni: nú hava vit ein ovurstóran umsitingarligan yvirbygnað sum hevur sett sær fyri, ella start seg blindan uppá, at súgva so nógvan pening sum til ber so skjótt sum gjørligt úr tí parti av fiskivinnuni sum hevur staðið seg best tey seinnu árini.
At tílíkt endar galið eigur ein og hvør at kunna rokna út. Ov lættliga fingin peningur hevur lyndi til at skapa størri og størri tørv á meira; hann kann, sum eitt nú studningsskipanir, gerast samfelagsliga og búskaparliga vandamikil, ávarar Jógvan Mørkøre. Harafturat kann ivrin eftir at tryggja og fasthalda eitt so freistandi peningarensl eisini vera politiskt vandamikil, og kann í so máta eisini koma til at kosta verandi landsstýrissamgongu dýrt.
“Og eitt áttu í øllum førum tey við tí politiska valdinum ídag at dugað at sæð, nevniliga tað at tað spyrst einki gott burtur úr at noyða politikk niður yvir høvdið á fiskivinnuni úr erva,” skrivar stjórnmálafrøðingurin í blaðnum Sjógvur & Fólk, sum í hesum døgum verður borið út.
Víðari staðfestir hann at meðan breið undirtøka ídag er fyri at krevja eitt tilfeingisgjald ella tilsvarandi avgjald frá fiskivinnuni fyri at fiska ella fyri rættindi at fiska, so valdar ørkymlan kring spurningar sum tilfeingisrentu og hvussu ein tílík skal roknast út og krevjast inn. Tað sum fólk tykjast hava ilt við at skilja, er at talan er í grundini um ein politiskan spurning tá samanum kemur, heldur enn nøkur neyv vísindi at stýra vinnuni ópartískt eftir.


text:
Eingin synd er lítil
Táið eitt ferðamannaskip fyri mongum árum síðani sakk útfyri írsku strondini, varð siglingarheimurin í ørviti og ráðaleysur, tí skiparin var ein framúrskarandi sjómaður. Eingin kundi rokna út, hvør orsøkin var til vanlukkutilburðin. Kavarar vórðu tískil sendir niður fyri at kanna málið, og ein av lutunum, sum teir komu uppaftur við fyri at kanna nærri, var kumpassin. Táið teir tóku hana sundur, funnu teir oddin av einum knívi innaní kumpassini.
Eyðsýniligt var, at meðan kumpassin er vorðin reinsað, hevur ein av manningini verið óskettin og brotið oddin av knívinum, og hevur oddurin verið eftir í kumpassini. Tað var bert eitt lítið, tunt petti av metalli, men tað var nóg mikið til at órógva kumpassina, so hon ikki segði frá tí, sum hon átti. Úrslitið var, at skipið sigldi skeiva kós og við miklari ferð rendi á land og sakk.
Sum trúgvandi kunnu vit eisini koma í líknandi umstøður, um vit byrja at hugsa, at smáting ella smáar syndir ikki eru so skaðiligar. Tessvegna er tað, at orð okkara, gerðir okkara og hugburður okkara altíð mugu vera uttan synd, sum kann spilla vitnisburð okkara og skaða viðurskifti okkara við Gud.
Í Fyrra Korintbrævi kap. 5 stóð Paulus andlit til andlits við syndafullar umstøður, sum órógvaðu verk Harrans í Korint. Eftir at hava ávíst álvarsemið í hesi syndini og úrslitið av henni, gav hann fólkinum eina ávarðing um fylgjurnar av syndini. Hann segði: "Vita tit ikki, at eitt sindur av súrdeiggi súrgar alt deiggið?"(v.6). Ein og hvør synd, sjálvt tann "minsta" kann skapa rumbul bæði fyri einstøk trúgvandi eins væl og samkomuna.
Umsett úr Our Daily Bread